Edukacinė paskaita „KLIK galia: elgesio internete kultūra“ (Nuotolinė paslauga)

Viso pasaulio vaikai, prisijungiantys prie interneto, turi šansą pasinaudoti pačiomis stebuklingiausiomis technologijų teikiamomis galimybėmis: skaitmeninėje erdvėje jie bendrauja, mokosi, kuria, pramogauja. Tam, kad visos šios veiklos juos AUGINTŲ plačiąja žodžio prasme, būtina ugdyti kultūringo bendravimo, sveiko naudojimosi technologijomis, kritinio mąstymo vartojant interneto turinį bei jį kuriant gebėjimus. Edukacijos metu drauge ieškome atsakymų į klausimą, ką reiškia kultūringas elgesys internete, kaip save apsaugoti ir prisidėti, kuriant pozityvią bendravimo interneto kultūrą? Kaip skaitmeninę erdvę panaudoti kūrybai ir ką svarbu apgalvoti prieš kiekvieną „klik“. Vienas iš esminių įgūdžių šiame kelyje – kritinis mąstymas, be jo – nė iš vietos. Atskleidžiame, kad gebėjimas virtualioje erdvėje elgtis išmaniai ir atsakingai ne tik apsaugo kiekvieną nuo nepageidaujamų patirčių internete, bet ir sudaro sąlygas naudotis technologijų galimybėmis saviraiškai ir kūrybai. Skatiname sąmoningą skaitmeninės erdvės tyrinėjimą ir pripildymą savo asmeniniu turiniu, o be to, motyvuojame kurti sveiką santykį su technologijomis.

Šia edukacija siekiame:
- Auginti vaikų ir jaunimo atsparumą siekiant kuo labiau sumažinti visų formų smurtą prieš vaikus, pasinaudojant išmaniosiomis technologijomis.
- Skatinti etišką interneto kultūrą, ugdyti kritinį mąstymą.
- Stiprinti vaikų ir jaunimo gebėjimus naudoti internetą kūrybingumo ir saviraiškos lavinimui.


Užsiėmimų tikslas – atskleisti ir ugdyti vaikų kūrybinį ir meninį potencialą pasitelkiant cirko meną. Motyvuoti prasmingai ir aktyviai dalyvauti cirko meno tradicijų plėtroje. Šiandieniniame kultūriniame gyvenime vis labiau populiarėjant cirko menui, tradicinis cirkas peržengia maniežo ribas. Jis tampa šiuolaikiniu menu, kuris jungia ne tik cirko formas, bet ir muziką, šokį, teatrą, režisūrą.Šakių mieste įkurta cirko mokykla turi inventorių ir tam pritaikytą bazę su profesionaliais pedagogais, vaikai galės pajausti cirko meno dvasią, pamatyti cirko „virtuvę", jo užkulisius. Užsiėmimų metu skatinsime vaikų grupių bendradarbiavimą su profesionaliais cirko artistais, režisieriais, choreografais, per veiklas supažindinsime su cirko menu ir istorija, per kūrybines ir praktines paieškas skatinsime vaikų ir jaunimo pažinimo ir lavinimosi poreikius cirko meno srityse. 5--7 klasių mokiniai galės susipažinti su V. Venslovaičio cirko paroda „Viskas dėl šou“, apžiūrėti mini klounų parodą. Vaikai galės stebėti geriausius savo bendraamžių pasirodymus, kurie truks apie 20–30 min. Vaikai bus supažindinti su Lietuvos cirko istorija. Po pasirodymų galės susipažinti su cirko užkulisiais ir artistų rekvizitu – edukacija „Daiktai cirke atgyja“. 5-6 klasės mokiniams cirko meno užsiėmimus vesime žaidimo forma, įtraukiant „Parašiutą“, lankus, šokdynes ir kt. cirko inventorių. Taip pat 5-6 klasių vaikai turės galimybę susipažinti su grimo paslaptimis – vyks pamokėlės. 7-8 klasių mokiniams treneriai parodys ir suteiks galimybę patiems pasigaminti žongliravimo rekvizitą. Prižiūrimi profesionalaus cirko artisto ir akrobatikos trenerio 7 klasių mokiniai turės galimybę saugiai išbandyti pametamą takelį, batutą, gumas. Po įvykusio užsiėmimo vyks refleksija, kurios metu kiekvienas galės išsakyti, ką jautė, kas patiko, nepatiko. Vaikai dirbdami kartu su profesionalais patirs socialiai ugdantį kultūrinių užsiėmimų poveikį, atskleidžiantį jų asmenybę,sugebėjimus ir pasitikėjimą savimi.

Paslauga teikiama tik kultūros ar meno įstaigoje


„Pasaulio šventės ir augalai: įdomieji simboliai ir jų reikšmės“

Ar žinojote, kodėl per šv. Kalėdas puošiame eglutę, o šv. Patriko dienos simboliu tapo ne kas kitas, o trilapis dobilas? Kodėl Verbų sekmadienį į vazą merkiame kadagio šakelę, kodėl ispaniškosios Tomatinos metu svaidomasi pomidorais, ir kokia per Jonines ieškomo paparčio žiedo simbolika? Kaip įdomu pasigilinti į skirtingų kraštų švenčių simbolikos pasirinkimus ir jų reikšmes!

VDU Botanikos sodas – puiki erdvė ne tik teoriškai, bet ir praktiškai analizuoti augalijos pasaulį – kokiais simboliais tampa tam tikrų rūšių augalai įvairių pasaulio kraštų kultūriniuose reiškiniuose.

Edukacijos metu vykdomas ir praktinis kūrybinis užsiėmimas – moksleiviai patys sukuria ir namo išsineša savo švenčių atributiką – kvapų maišelius, skirtus aromatizuoti šventės aplinką.

VDU Botanikos sodas yra atviras visais metų laikais ir visomis oro sąlygomis: edukacijos gali vykti tiek lauko kolekcijose, tiek visada žaliuojančioje egzotiškojoje oranžerijoje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Prisijaukinkime siaubą! Siaubo istorijų pasaulis...

Siaubo istorijos – tarsi amerikietiški kalneliai ar motokroso lenktynės - tam tikros rūšies pramoga ar ekstremalus sportas, bet tik stiprių pojūčių mėgėjams. Šis užsiėmimas skirtas patiems drąsiausiems arba priešingai – tiems, kam savo baimes reikia įveikti labiausiai – patiems bailiausiems. Užsiėmimo metu sužinosime, kad velnias ne toks jau ir baisus, kaip yra piešiamas... Po siaubo žanro skraiste telpa labai daug ir įvairių formų kūrybos. Užsiėmimo metu bus supažindinama su įvairiais siaubo elementų turinčiais folkloro žanrais: siaubo pasakomis, mitologinėmis sakmėmis, šiurpėmis ir sakmiškaisiais pasakojimais (miesto sakmėmis), šiek tiek susipažinsime ir su kitais siaubo elementų turinčiais žanrais: siaubo literatūra, filmais, vaizdo žaidimais. Trumpai susipažinę su teorija, pereisime prie praktinės dalies – įvairių žaidimų, estafečių ir galiausiai improvizuoto šiurpės kūrimo. Pasitelkiant įvairias rankdarbiams reikalingas priemones (karoliukus, siūlus, medžiagos skiautes), edukacijos dalyviams siūlysime su(si)kurti unikalią ir originalią lėlę – Siaubuoklėlę. Užsiėmimo metu netruks mistiškų pasakojimų, praktinių užduočių ir, žinoma, sveikos dozės siaubo...


Orientacinis žaidimas „Kauno tautos: istorijos detektyvas"

Kokios tautos gyveno, dirbo ir kūrė Kaune? Kur jie meldėsi, kuo prekiavo, ką valgė? Kuo žydų, lekų, vokiečių ar totorių paveldas svarbus mums šiandieną? Kviečiame moksleivius visų atsakymų ieškoti orientaciniame žaidime ir leistis į gyvą pažintį su daugiakultūrio miesto gyventojais. Orientacinio žaidimo tikslas – per pažintį su skirtingų tautų kultūros paveldu ugdyti mokinių kultūrinį sąmoningumą, toleranciją bei paskatinti vaikus plačiau domėtis ir tyrinėti daugiakultūrį miestą. Pagrindiniai žaidimo uždaviniai: įtraukti vaikus į gyvą skirtingų miesto tautų paveldo tyrinėjimą; sudominti vaikus įvairiais skirtingų tautų kultūros paveldo aspektais – religija, architektūra, gastronomija ir kt.; atskleisti skirtingų tautų paveldo svarbą ir reikšmę šiuolaikiniame mieste; ugdyti vaikų pastabumą, gebėjimą urbanistinėje erdvėje įžvelgi įvairias kultūrines raiškos formas. Žaidime naudojami metodai: navigavimas remiantis žemėlapiais – vaikai turi surasti kelią iki objektų; užduotys, atskleidžiančios architektūros vertybes bei daugiakultūrio miesto gyventojų istoriją– istorinių vietų atpažinimas nuotraukose, kryžiažodžių sprendimas, sąsajų tarp vaizdo, vietos, teksto paieška ir kt.; Siekiama, jog po žaidimo mokiniai geriau pažinotų miesto daugiakultūrį paveldą, suvoktų jo svarbą ir reikšmę, skirtingų tautų indėlį į miesto kultūrą suvoktų kaip teigiamą reiškinį ir būtų motyvuoti toliau tyrinėti greta mūsų gyvenusias ir vis dar gyvenančias skirtingas tautas.


Dainų ir augalų edukacija „Obelėlė krauna žiedą, rodosi, šakelės gieda."

Edukacija „Obelėlė krauna žiedą, rodosi, šakelės gieda", vykstanti KU botanikos sode, yra interaktyvi ir kūrybinė veikla, skirta pradinukams (6-12 m.). Jos metu vaikai supažindinami su liaudies muzika ir tradiciniais gamtos motyvais dainose, kuriose apdainuojami augalai. Vaikai stebi įvairius augalus, kuria daineles ir melodijas, įkvėptas gamtos ir lavina savo kūrybinius bei muzikinius įgūdžius. Edukacija vyksta Botanikos sodo aplinkoje, kur vaikai gali pažinti augalus, klausytis gamtos garsų ir tiesiogiai patirti aplinkos grožį.
Siekiamas poveikis
Kultūrinis poveikis: vaikai susipažįsta su vietiniu gamtos paveldu ir mokosi vertinti kultūrinę augalų svarbą.
Meninis poveikis: skatinamas vaikų kūrybiškumas ir muzikiniai įgūdžiai, lavinant jų gebėjimą kurti ir atlikti dainas.
Edukacinis poveikis: vaikai įgyja žinių apie augalus, ugdosi ekologinį sąmoningumą ir stiprina socialinius bei bendradarbiavimo įgūdžius.
Edukaciją veda kvalifikuota edukatorė, turinti patirtį dirbant su vaikais ir vedant kūrybines veiklas. Edukacijos metu naudojami paprasti muzikiniai elementai ir natūralūs gamtos  garsai, skatinantys vaikų kūrybiškumą ir muzikinę išraišką. Edukatorė vadovauja vaikų veikloms, padeda jiems kurti dainas ir suteikia reikalingą pagalbą per visą edukacijos laiką.
Edukacija „Obelėlė krauna žiedą, rodosi, šakelės gieda" Botanikos sode yra puiki galimybė vaikams įdomiai ir prasmingai praleisti laiką, ugdyti savo kūrybiškumą, muzikalumą ir gamtos pažinimo gebėjimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Apie lietuvių kalbą linksmai (nuotolinis renginys)

Ar žinojote, kad vienoje Lietuvos pusėje brėkšta tada, kai saulė leidžiasi, kitoje – kai ji kyla? Kad aukštaičiai bulves ir medelius sodina, o žemaičiai bulves sėja, o medelius diegia. O jeigu žodžius „kasa“, „arti“, „karti“, „klausė“, „maldavo“, „lauk“, „pamato“, „girti“, „negalės“, „aukštas“, „skustis“ sukirčiuosime skirtingai, jie įgaus visai kitą prasmę. Lietuvių kalboje yra „atbulų žodžių“. Iš kur kilęs žodis „imbieras“? Kiek metų „arbūzui“? Žodis „knygnešys" neturi atitikmens kokioje nors kitoje pasaulio kalboje. Jauniausia iš lietuviškų raidžių su diakritiniais ženklais yra ū. Raides č, ž, š – pasiskolinome iš čekų kalbos. Lietuvių kalbos abėcėlė turi tiek raidžių, kiek ir burnoje dantų – 32. Apie šiuos visus dalykus (ir dar daugiau!) bus trumpai, linksmai ir įtraukiančiai kalbama per užsiėmimą.


Edukacijos metu supažindinsime su mikro organizmais jų formomis ir paplitimu, vaikai galės ne tik stebėti, tačiau ir atlikti  tai patys su edukatoriaus pagalba ir patarimais. Tai puiki pradinių klasių vaikams įžanga ir paskatinimas iš arčiau susipažinti su nematomu pasauliu aplink mus, nes tik supratę mokslą ir jo savybes  mokiniai laukia naujų potyrių ir galimybių. Mūsų misija, kad mokiniams mokslo žinios būtų pateiktos įdomiai ir nestandartiškai, mūsų moto - „Pažink mokslą kitaip“. Šiam pasauliui turėsime tam skirtą įrangą, mikroskopai kurie gali atverti į nepažystama pasaulį, kelią. Vaikai bus apmokomi kaip šiuo įrenginiu reikia naudotis, kaip atrasti tą paslaptį ir tas nematomas gyvybes. Ir išduosim paslaptį, kad mikroskopo pagalba galima atverti naujas duris į mums dar nežinomą visatą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacinė ekskursija „Kuršių nerijos kultūrinis kraštovaizdis“ – tai patyriminio pobūdžio kelionė per tris muziejus (Rašytojo Thomo Manno memorialinį muziejų, Kuršių nerijos istorijos muziejų, Nidos žvejo etnografinę sodybą) ir Nidos etnografines kapines, išsidėsčiusius beveik per visą Nidos gyvenvietės teritoriją. Jos tikslas – ne tik pažinti Kuršių nerijos istoriją ir vietos bendruomenės – tiek "istorinės", tiek šiuolaikinės – gyvenimo ypatumus bei įtaką šio krašto kultūrinio kraštovaizdžio formavimui, bet ir paskatinti dalyvius patyrinėti savų gyvenamųjų aplinkų praeities ir šiandienos sąsajas, bei savo pačių įtaką jų formavimui.


Tikslas – ugdyti kūrybiškumą ir skatinti saviraišką. Uždaviniai: supažindinti su tradiciniais muzikos instrumentais, jų skambesiu bei repertuaru; ugdyti kūrybiškumą perteikiant muzikinius įspūdžius spalvomis, jungiant skirtingas meno rūšis viename kūrybiniame procese; lavinti gebėjimą pasirinkti, priimti sprendimus, tęsti ir užbaigt pradėtą veiklą.

•Užsiėmimo metu dalyviai susipažįsta su tradiciniais lietuvių liaudies muzikos instrumentais. Visais pristatomais instrumentais pagrojamas tradiciškai jais atliekamos muzikos kūrinys, papasakojama apie instrumentus bei muzikavimo tradicijas. Susipažinę su instrumentais, dalyviai lavina vaizduotę savarankiškai pasirinkdami kiekvieną instrumentą ir jų skleidžiamą muziką atspindinčią spalvą.
Antroje užsiėmimo dalyje pagal pasirinktas muzikos spalvas pasiruošiami spalvoti siūlai. Vadovei padedant, mokomasi vyti dviejų arba trijų spalvų apyrankes, prisitaikant prie mokinių amžiaus grupės ar specialių poreikių. Kiekvienas dalyvis savo išgirstų spalvų apyrankę po edukacinio užsiėmimo išsineša su savimi.
Dalyviams suteikiamos visos kūrybai reikalingos priemonės ir medžiagos.
Užsiėmimą veda KKC folkloro kolektyvo „Gadula“ vadovas Andrius Morkūnas bei tekstilės studijos „Gijų sodai“ vadovė Agnietė Janušaitė-Vitkūnienė.

• Veiklos turinys ir raiškos formos skatina pažinti kultūrą bei domėtis skirtingais kultūriniais reiškiniais. Formuoja teigiamą požiūrį į skirtingų pasaulio kultūrų paveldą bei tradicijas, skatina jų išsaugojimą ir perdavimą.
• Dalyvavimas veikloje leidžia patirti kūrybinį eksperimentą: išmėginamos naujos raiškos formos. Lavinami meninės raiškos gebėjimai ir vaizduotė.
• Veiklos metu patiriamos teigiamos emocijos leidžia plėtoti mokymosi mokytis kompetenciją, suteikiant naujų žinių ir įgyjant naujų patirčių. Formuojamas / atskleidžiamas savitas, naujas požiūris, įgalinama savarankiškai reikšti savo idėjas, skatinama saviraiška ir savarankiškumas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Jūsų klasė - jūsų kino teatras! Lietuvių išeivių Amerikoje patirtys Sovietų Lietuvoje dokumentiniame filme “Kelionės namo”

Nuo šiol, kino teatru gali tapti bet kuri mokyklos klasė. Jei turite kompiuterį (ar kitą įrenginį) bei interneto ryšį – kviečiame vadovėlį vienai pamokai pakeisti į tikrus žmones ir jų tikras istorijas. Ramunės Rakauskaitės dokumentinis filmas “Kelionės namo” – tai nuotaikinga, niekad kine nepasakota istorija apie pirmąsias Amerikos lietuvių akistatas su okupuota tėvyne. Ką jautė ir matė atvykstantys – šiandien nepakartojama bei keista. Karo metais priverstiems palikti šalį filmo herojams įstrigo nostalgiški, naivūs tėvynės vaizdiniai ir lūkesčiai. Tačiau atvykus jų laukė kitokia realybė! Ši grįžimo namo istorija atskleidžia praėjusios epochos dvasią, dviejų civilizacijų sandūrą, spalvingus herojus ir jų netikėtas patirtis. Tai įvadas į daugiašakę, egzistencines problemas keliančią temą – Antrąjį pasaulinį karą bei lietuvių padėtį šiame istoriniame laikotarpyje. Jis leis pažvelgti į Lietuvos istoriją visai nauju rakursu, provokuos dabarčiai aktualias diskusijas, leis naujai permąstyti, “laisvės”, „tėvynės“, „tautos“, „patriotizmo“ ir kitas pamatines sąvokas. Susidomėjus šia paslauga, tereikia užrezervuoti norimą laiką Kultūros paso sistemoje ir mes susisieksime su jumis, suformuosime jums nuorodą ir slaptažodį, instruktuosime kaip peržiūrėti filmą klasėje. Atsidarę nuorodą, įrašysite jums suteiktą slaptažodį ir štai – kino seansas prasideda ten! Filmo peržiūra suteikiama kartu su pagalbiniu dokumentu - paruoštu preliminariu temų sąrašu, kuriuo galėsite pasinaudoti diskusijoms po seanso. Filmo anonsas: https://www.youtube.com/watch?v=ZKk0gDMLrD8

Paslauga teikiama tik paslaugos gavėjo pasirinktoje įstaigoje (pvz., mokykloje)


Edukacija - Teatro dirbtuvės „Šiandien aš aktorius!“

Teatro dirbtuvės „Šiandien aš aktorius!“ siekia ugdyti mokinių kritinį mąstymą, kūrybiškumą, kultūrinį sąmoningumą ir pažinimo kompetencijas. Užsiėmimų metu mokiniai, kartu su profesionaliu aktoriumi, išbandys judesio, scenos kalbos ir emocinės išraiškos pratimus, susipažins su vaidybos pradžiamoksliu, lavins susikaupimo įgūdžius ir kūrybiškai improvizuos. Ši programa pagerins mokinių kūrybiškumą, pasitikėjimą savimi, bendravimo ir komandinio darbo įgūdžius. Užsiėmimus ves profesionalus aktorius, turintis patirties edukacinėje veikloje. Prisijunkite prie teatro dirbtuvių „Šiandien aš aktorius!“ ir patirkite teatro magiją!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacinės ekskursijos „Klaipėdos ABC“ metu gidas žaismingai, vaizdžiai, aiškia ir suprantama kalba pateiks mažiesiems klaipėdiečiams ar jų svečiams svarbiausius ir įdomiausius Klaipėdos senamiesčio faktus. Edukacinės ekskursijos dalyviai ne tik klausysis gido pasakojimų, bet ir patys aktyviai dalyvaus Klaipėdos miesto istorijoje: Teatro aikštėje taps aktoriais, o gal net poetais; „pasipliuškens“ senojoje Dangės upės vagoje; sužinos, kokie anksčiau buvo Klaipėdos namai bei patys taps senojo miesto architektais; išgirdę Klaipėdos miesto vardo legendą, bandys miesto pavadinimą parašyti kitaip; žaisdami susipažins su šv. Jono bažnyčios istorija; taps miesto projektuotojais ir „pastatys“ dar vieną tiltą per Dangės upę; pavirs senaisiais miesto gyventojais ir amatininkais; atras mažiausią senamiesčio skulptūrą; dalyvaus viktorinoje ir laimės prizus. Paslauga atliepia 2023 m. valstybės minimą sukaktį, „Klaipėdos krašto prijungimo prie Lietuvos 100-sias metines“.


Atskleisk Lietuvos viduramžių virtuvės paslaptis

Ši edukacija –  tai savotiška kelionė laiko mašina į viduramžių virtuvę. Atvykę moksleiviai susipažins su  senovinio žmogaus racionu, kas buvo auginama, kuo mito, kada ir iš kur atkeliavo įvairūs maisto produktai, o vėliau keliaus į viduramžių virtuvę, kurioje lauks įvairios užduotys, vedančios link bendro tikslo: reiks užkurti ugnį, mokinsimės rinkti naudingus augalus, virsime arbatą, skrudinsime grūdus, kepsime blynus taip, kaip tai darydavo mūsų protėviai.  Reiks ne tik komandinio darbo, bet ir kūrybiškų sprendimų, estetinio pajautimo, kad puota būtų tikrai įspūdinga ir nepamirštama.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


,,Inicialai- M.K. Čiurlionio ir mano" - tai kūrybinis užsiėmimas menininkų Česnulevičių kūrybos namuose ant Ratnyčėlės upės kranto - skulptoriaus Tauro ir menotyrininkės Aušros studijoje. Supažindinti XXI a. jaunimą su genialia Asmenybe, kurios vardas jau antrą šimtmetį yra mūsų šalies vizitinė kortelė, pristatyti vieną iš M.K. Čiurlionio kūrybinio palikimo dalių - grafiką ir  inicialus yra vienas iš siekiamų edukacijos tikslų.
Jausti Čiurlionio Druskininkus, eiti Čiurlionio pėdomis Ratnyčėlės krantais, klausytis miško ošimo, upės čiurlenimo, paukščių garsų ir po to kurti savo vardo inicialus yra šiam užsiėmimui keliamas uždavinys.
M.K. Čiurlionis buvo vienas  pirmųjų lietuvių liaudies parodų iniciatorių ir organizatorių, - tą prisimindami, rengsime savo kūrinių parodą ir mes.
Pabaigai - kuklios vaišės su istorija.
Juoda arbata ir bandelė - toks neretai buvo Čiurlionio visos dienos maistas gyvenant ar studijuojant toli namų.
Jauki studijos aplinka prie židinio padės nurimti ir auginti vidinės pilnatvės jausmą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacijos „Kalėdinis burbulas ir kitos istorijos...“ įtraukiančios kalėdinės istorijos supažindins su Kalėdų švenčių ištakomis, jų simboliais ir pagrindiniais puošybos akcentais bei pasaulinę šlovę pelniusiais kūriniais. „Žaliojo agurkėlio“ ir „Kugel“ istorijos nukels į kitas šalis. Įdomu, koks karalienės Viktorijos ir jos vyro princo Alberto vaidmuo šiame kontekste? Nuošaly neliks reformacijos pradininko M. Liuterio istorija.  Kaip su šiomis šventėmis susijęs amerikiečių išradėjas T. Edisonas ir jo bendražygis E. H. Džonsonas ar popiežius Jonas Paulius II -  edukacijos metu bus įdomu sužinoti jos dalyviams. Nekultų rugių pėdas ar šiaudų kūlis po stalu primins mūsų šalies šių švenčių tradicijų priešistorę. Įdomu, koks žymus mūsų tautos klasikas paliko  įrašą apie pirmąkart pamatytą papuoštą eglutę ir jos žavesį? Kokie Saturnalijų - senovės romėnų šventės - kai kurie papročiai ir ritualų elementai išliko?
Edukacijos „Kalėdinis burbulas ir kitos istorijos...“ metu dalyviai pasirinktinai kurs burbulą ar kitą šventinį papuošalą (angeliuką, eglutę ir kt.) iš siūlomų medžiagų. Refleksija bus vykdoma interaktyvaus žaidimo metu, o sukurtas šventinis papuošalas liks puikus priminimas apie papročių tęstinumą, jų išsaugojimą ir tvarumą bei kūrybiškumą.
Uždaviniai:
1.	Naudojantis Galerijos inovatyviomis, skaitmeninėmis priemonėmis, suteikti edukacijos dalyviams naujų kultūrinių – meninių žinių bei malonių potyrių;
2.	Ugdyti bei tobulinti asmeninę, pažinimo, pilietiškumo, socialinę ir emocinę, kūrybiškumo, kultūrinę bei komunikavimo kompetencijas;
3.	Formuoti edukacijos dalyvių pozityvų požiūrį į skirtingų pasaulio kultūrų paveldą bei tradicijas;
4.	 Skatinti tradicijų saugojimą ir perdavimą ateinančioms kartoms;
5.	Per edukacinį užsiėmimą dalyviams padėti atpažinti, susieti naujai įgytas žinias ar patirtis su jau turimomis, formaliojo ugdymo metu įgytomis, žiniomis ir įgūdžiais.


Viešoji įstaiga "Trakų Vokės dvaro sodyba"

Fantaziją paversti realybe, kurti laikui nepavaldžius šedevrus, ieškoti naujų architektūrinių augalų komponavimo sprendimų – toks buvo Prancūzijoje gimusio kraštovaizdžio architekto, genijaus Eduardo Fransua Andre pašaukimas ir gyvenimo aistra.
Šis iškilus kraštovaizdžio specialistas ir botanikas XIX a. pabaigoje - XX a. pradžioje sukūrė virš 100 parkų Prancūzijoje, Anglijoje, Danijoje, Liuksemburge, Olandijoje, Belgijoje, Šiaurės Afrikoje, Šiaurės ir Lotynų Amerikoje ir kitose pasaulio šalyse. Šio žinomo kūrėjo dėka, kurį į Lietuvą atvykti pakvietė grafai Tiškevičiai, Trakų Vokės parkas ir šiandien laukia stebindamas savo istorija, architektūra, augalų ekspozicija.
Edukacinės kelionės metu kviesime tyrinėti parko augmeniją, surasti tam tikrus architektūros ir gamtos objektus, ir malonų pasivaikščiojimą paversti atradimo ir pažinimo džiaugsmu. Įgytas žinias bus galima pasitikrinti ir įtvirtinti antroje užsiėmimo dalyje, žaidžiant augalų atpažinimo žaidimus, o  edukacinėse dirbtuvėse kviesime susikurti puošnų herbariumo žiedais ir žolynais dekoruotą knygos skirtuką.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Interaktyvus muzikinis spektaklis „Vilkas ir ožiukai“

„Vilkas ir ožiukai“ (rež. Šviesa Šulc) – interaktyvus muzikinis spektaklis žymiosios brolių Grimų pasakos „Vilkas ir septyni ožiukai“ motyvais.
Išdykę Ožiukai pradeda savo dieną mankštindamiesi kartu su vaikais, pusryčiauja, žaidžia, kol Mama Ožka supranta, kad turi palikti Ožiukus vienus namie ir keliauti į miestelį apsipirkti. Prieš išeidama ji įspėja Ožiukus apie kaime siautėjantį Vilką. Kartu su jaunaisiais žiūrovais Ožiukai mokosi eilėraščio, kurį išgirdę, galės saugiai įsileisti Mamą Ožką į namus. Kas nutinka mažiesiems Ožiukams, kai jie lieka vieni? Kokių gudrybių imsis Vilkas, kad galėtų patekti į Ožiukų namus? Viena gražiausių klasikinių pasakų spektaklyje pavirsta nuotaikinga ir pamokančia šiuolaikine istorija apie tai, kad negalima į namus įsileisti svetimų.
Spektaklyje skamba gyva autorinė muzika, atliekama Lauryno Bertulio.


Prano Domšaičio galerijoje eksponuojama daug įvairiausių peizažų. Pažvelkime į juos tarsi pro langą. Ką matome? Paslaptingą jūros peizažą, marina vadinamą. Keiskime jo spalvas, dėliodami kompozicijas iš skaidrių ir stebėkime, kaip keičiasi gamta dienos metu. Žvelkime toliau, kur siūbuoja Aukštaitijos pušys ar dangų liečia Austrijos kalnai. Pabandykime jų papėdėje įkurdinti miestą ir tapti urbanistinio peizažo dalimi. O jeigu pasinaudosime žiūronais, gal pamatysime ir mažus kaimelius Afrikos platybėse? Ar ten dangus toks pat kaip pas mus? O žemė? Apžiūrėję gražiausius skirtingų pasaulio šalių bei žemynų gamtos, jūrų, miestų vaizdus atrasime, koks trapus gamtos grožis, suvoksime kaip ją reikia saugoti ir mylėti.


Baltų simboliai atgimsta metaliniame ženkliuke

Šiaulių rajono savivaldybės Vytauto Vitkausko viešoji biblioteka

Mokiniai supažindinami su Baltų simboliais, kultūra. Pasitariant su mokytoju išrenkamas video siužetas, kurį mokiniai peržiūrės. Kurdami asmeninį ženkliuką vaikai ne tik susipažins su metalinių ženkliukų staklėmis ir jų gamyba, bet ir ugdys savo kūrybiškumą, meninius gebėjimus, analizuos dizaino principus ir gebės argumentuotai pristatyti savo savitą meninį kūrinį. Išbandys įvairias dailės priemones, dekoruodami ženkliuką. Kultūriniu ugdymu siekiama ne pristatyti menus, o atgaivinti ugdytinių pojūčius, atskleisti besimokančiojo vidines galias, veiksmingai ir harmoningai ugdyti asmenybę.


M. ir K. Petrauskų skyrius kviečia išbandyti linksmą edukacinį žaidimą ,,Palapinė, kelionė ir muzika”, kurio metu leisimės į pažintinę kelionę po lietuviškos muzikos pasaulį. Žaidimo dalyviai susipažins su svarbiausiomis asmenybėmis, įvykiais ir datomis, lavins savo pastabumą, ieškodami paveikslėlių, pasislėpusių tarp margaspalvių palapinių, gros įvairiais muzikos instrumentais. Tikslas - edukacinio žaidimo būdu supažindinti lankytojus su svarbiausiomis Lietuvos profesionaliosios muzikos istorijos asmenybėmis, įvykiais bei sąvokomis.
Užsiėmimas gali būti pritaikomas mokiniams su judėjimo negalia. Apie specialiųjų poreikių turinčius mokinius informuoti užsakymo metu. Priimama ne daugiau 10 asmenų, turinčių judėjimo negalią, neįskaičiuojant lydinčių asmenų.


Kviečiame į ekskursiją po Žaliakalnį – slėpiningą, ąžuolų prieglobstyje paskendusį Kauno art deco perlą, kupiną romantiškų istorijų apie iškilias asmenybes, liudijantį Lietuvai svarbius istorinius įvykius ir datas. Ekskursiją pradėsime prie M. ir K. Petrauskų skyriaus pasakojimu apie Žaliakalnį. Vėliau pasikviesime pasivaikščioti jaukiomis Žaliakalnio gatvelėmis ir aplankyti žymius kompozitorius, dainininkus ar muzikantus menančias vietas. Siekiant užtikrinti, kad kiekvienas dalyvis girdėtų pasakojimą, bus naudojama audiogido sistema. Pasakojimas bus iliustruojamas vaizdine medžiaga planšetėje. Ekskursija tinkama specialiųjų ugdymo poreikių turinčioms mokinių grupėms. Užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą (pristatoma glaustesnė informacija, naudojamas paprastesnis žodynas, kalbama trumpesniais glaustesniais sakiniais). Su tam tikrais iššūkiais galimas ekskursijos pravedimas asmenims su judėjimo negalia - ekskursija vyksta Žaliakalnyje, tad miesto infrastruktūra ne visur palanki ir reikalinga lydinčiųjų asmenų pagalba įveikiant "bortelius". Apie grupės specialiuosius poreikius prašome informuoti užsakymo formoje.


Trakų Salos pilies porceliano ekspozicijoje dalyviai sužino, kas ir kada išrado porcelianą, kokios jo rūšys, kaip ir iš kokių medžiagų jis gaminamas. Kas būtina, kad gaminys gautųsi kokybiškas, kodėl reikia įdėti daug ir kruopštaus darbo, kad rezultatas džiugintų. Taip pat susipažįstama su įspūdinga porceliano kolekcija, esančia Trakų Salos pilies vakarinių kazematų ekspozicijoje, sužinoma apie porceliano gamintojus Europoje nuo XVIII a. iki XX a.
Edukacinėje klasėje dalyviai pasigamins papuošalą ar savo paties sugalvotą gaminį ir jį dekoruos.


ATRASK!!!.. IŠREIKŠK!!!... SUKURK!!!... ATRASK savyje odos gaminių dizainerio talentą! IŠREIKŠK save ir SUKURK odinę apyrankę!

Ar norite pabūti kūrėju ir pasigaminti savo išskirtinę odinę apyrankę taip atskleidžiant savo "vidinį aš"? O gal norite pabandyti iškalti savo inicialus odoje ir sužinoti kaip įdedama kniedė bei spaudė? Ir dar.. gal norėtumėte smagiai ir naudingai praleisti laiką, sužinant ką tas odininkas gali pagaminti, ir kaip lengvai pradurti toje storoje odoje skylutę? Jei visi Jūsų atsakymai taip, tuomet kviečiame į Druskininkus, į amatų centro „Menų kalvė“ odininkės dirbtuves. Čia ne tik kursite, įsivaizduosite, susipažinsite su odos rūšimis, sužinosite kokia gi veikla užsiima tie odininkai, bet ir iš arčiau pažvelgsite į dizainerių gaminamus gaminius, galėsite patys paliesti odas, išmušti skylutes, įdėti kniedes ir iškelta galva išeiti su savo gamybos apyranke! Laukiame Jūsų ir pažadame, kad bus ne tik naudinga, bet ir smagu! Iki greito!
Su šypsena, Viltė :)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


INTEGRUOTA PASAULIO PAŽINIMO, LITERATŪROS IR DAILĖS PAMOKA. Kelionė per metų laikus

Edukacijoje „Kelionė per metų laikus“ mokiniai susipažins su modernaus meno muziejumi ir jame eksponuojamais meno kūriniais bei MO kolekcijos darbais. Atviros, laisvos ir pagarbios diskusijos fone grupėje ir grupinių užduočių metu tyrinėsime metų laikų RUDENS, ŽIEMOS, PAVASARIO ir VASAROS raišką meno kūriniuose. Įvardins reikšmingus ,jiems patrauklius metų laikų požymius, juos lygins su dailininkų pasirinkta menine ekspresija bei vartodami paprastas dailės sąvokas aptars menininkų kūrybinius sumanymus. Interpretuos gautą informaciją, darys išvadas ir pateiks klasės draugams savo vertinimus Mokiniai galės patyrinėti savo santykį su meno kūriniais, įtvirtinti ir apmąstyti lietuvių kalbos, gamtos pažinimo ugdymo programose įgytas žinias su meno kūriniuose vaizduojamu natūraliu pasauliu, panašumus ir skirtumus, stiprins savęs pažinimą ir kalbos raišką. Ugdys estetinį vystymąsi ir kryptingą kūrybiškumo išraišką.


Atverk senosios sinagogos duris ir pasileisk į nuotykius! Kas jis – tas mistinis žydas, kadaise gyvenęs šalia mūsų prosenelių? Kaip jis suvokė pasaulį, kaip gyveno, kuo tikėjo? Į šiuos ir kitus klausimus mėginsime atsakyti, klaidžiodami po senosios Alytaus sinagogos erdves, ieškodami paslėptų užuominų, gvildendami gudriai sudėliotas užduotis. Būsime lyg detektyvai, atrasdami atsakymus į užmintus klausimus. Žaismingas, aktyvus ir įtraukus edukacinis užsiėmimas leis praverti duris į keistąjį ir nepažintą žydų pasaulį, padės geriau suvokti žydų tautos unikalumą, jų tradicijas, papročius, pasaulėžiūros savitumą. Sužinosime, kas yra sinagoga, kas joje vykdavo ir, kuo ji skiriasi nuo kitų tikėjimų maldos namų. Išmoksime suprasti ir paaiškinti žydų tautai būdingų simbolių reikšmes. Sužinosime įdomių faktų apie Alytaus miesto istoriją, dirstelėdami čia ilgą laiką gyvenusios žydų bendruomenės akimis. Savarankiško tyrinėjimo ir azartiškų paieškų metu dalyviai, suskirstyti į nedideles 3–5 asmenų grupeles, bus skatinami lengviau įsisavinti žinias apie kadaise Lietuvoje buvusią gausią, kultūriškai ir ekonomiškai stiprią žydų tautą, neišvengiamai esančią mūsų visų istorijos dalimi. Atlikus užduotis, pasitikrinsime, kaip sekėsi dirbti komandose, ieškant atsakymų, kas buvo sudėtinga, ką netikėto sužinojome. Dalyviai išvyks patyrę dvigubą naudą - įgiję naujų žinių bei pasikrovę uždegančios energijos!


Nuotolinio edukacinio užsiėmimo metu mokiniai bus supažindinti su istoriniais laikais labai reikšmingu senuoju Lietuvos amatu - odininkyste. Bus pristatytos jau egzotika tapusios odos išdirbimo technologijos, pademonstruotas darbas su oda, naudojant rekonstruotus XV-XVII a. odininko įrankius ir priemones, parodytos gausios, pagal archeologinius radinius pagamintos įvairių rūšių odinių dirbinių rekonstrukcijos. Iš istorinės perspektyvos keliami aktualūs žmogaus ir gamtos tarpusavio santykiai. Vaizdo prezentacijos skaidrėse bus pateikiama gausi vaizdinė autentiškų dirbinių medžiaga (nuotraukos ir video), papildanti gyvą lektoriaus pasakojimą.


Edukatorius papasakos suvenyrų gaminimo technologiją, o paskui parodys kaip juos pasigaminti. Reikalingos priemonės – marlė, bintas, vanduo ir sausi gipso milteliai. Marlę ar bintą sukarpyti nedideliais kvadratais, iš vandens ir gipso miltelių sumaišyti mišinį. Ant suformuoto kartoninio kūgio formos būtina uždėti polietileninį maišelį, o ant jo jau dėti gipso mišinyje pamirkytus marlės gabalus. Audinys su gipsu stingsta labai greitai, todėl laukti, kol vienas sluoksnis sudžius, nereikia. Sustingusius suvenyrus galima nudažyti akriliniais dažais ar guašu, papuošti audiniais, kailiu.


"Laiko spalvos" programa tęstinė, kurioje moksleiviai susipažins su muzikos istorija, pažins muzikinės kultūros ištakas ir raidą, stilistines ypatybes, žanrus, muzikos ir kitų menų sąveiką, kultūros epochas. Paslaugos tikslas -supažindinti vyresnių klasių moksleivius su pučiamųjų instrumentų muzika pagal į epochas renesansą, baroką, klasicizmą, romantizmą ir XX-o amžiaus modernizmą. Spėsime, kuriai stilistinei epochai priskirtinas klausomas muzikos kūrinys, mokysimės nustatyti, kuriam istoriniam periodui priklauso kūrinys. Analizuosime kompozitorių kūrinius, pagrindinius stilistinius skirtumus, laikotarpių muzikos kalbos ypatumus, išmoksime naujų muzikinių terminų, supras jų reikšmę.


Tautinio paveldo karamelės ir ledinuko gamybos edukacinė programa

Edukacinė tautinio paveldo saldainių gamybos programa. Užsiėmimo metu pasakojama saldainių atsiradimo istorija, žaidžiami žaidimai, vyksta įvairios užduotys, diskutuojama apie saldainių naudą ir žalą organizmui bei rodoma praktiškai kaip gaminami saldainiai. Visi dalyviai, turi galimybę patys pasigaminti saldžių suvenyrų ir parsinešti juos namo. Atskiros programos pagal dalyvių amžių bei specialiuosius poreikius turintiems dalyviams. Kiekvienai amžiaus kategorijai pritaikyta edukacinė programa, kad tiek pradinukai, tiek pagrindinio, tiek viduriniojo ugdymo moksleiviai suprastu šį amatą, mokėtų pasigaminti, arba bent papasakoti, perteikti iš kartos į kartą šį senovini tautinį, kultūrinį amatą. Edukacinės programos tikslas sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis. Edukacijos metu dalyviai stebi karamelės gaminimo procesą. Degustuoja karamelę, o iš pagamintos karamelės masės patys formuoja saldainius, juos dailiai supakuoja ir išsineša.


Edukacijos metu bus supažindinama su vilnos rūšimis, jų savybėmis,  bus  galima vilną apdirbti, eksperimentuoti vėlimo procese ir veliant panaudoti papildomus pluoštus: šilko audinį, liną, šilko, bambuko gijas, viskozės pluoštą, vilnos garbanėles ir kt. Kiekvienas užsiėmimo metu susikurs unikalų telefono dėkliuką.


Edukacija „Apie ką kalba parko medžiai“ vyksta Kretingos muziejaus dvaro parke. Vaikai mokosi įdėmiai stebėti gamtos įvairovę, pažinti medžius ir krūmus, juos atskirti pagal lajos formą, lapus, žiedus, žievę ir pumpurus (priklausomai nuo vaikų amžiaus ir metų laiko). Aiškinantis gamtos paslaptis, mokiniai sužino: kaip medžiai maitinasi ir kiek metų gyvena, kaip medžiai sėja sėklas ir kodėl numeta lapus, iš kurio medžio bėga saldžiausia sula, ar tikrai pats stipriausias medis yra ąžuolas, kas yra pavasario pranašas, koks krūmas yra pelių siaubas ir kodėl, ar būna spygliuočių be spyglių, o lapuočių su kankorėžiais ir kt. Užsiėmimo pabaigoje, priklausomai nuo metų laiko, vaikai dalyvauja praktinėse-žaidybinėse užduotyse, kurios skatina vaikų smalsumo pojūtį, atradimų džiaugsmą ir gamtos pažinimą: - šiltuoju metų laiku mokosi teisingai suporuoti edukacijos metu surinktus augalų lapus, žiedus ar vaisius/sėklas, prisimena jų pavadinimus. Vėliau iš augalų, ant kamštinio rėmelio, dėlioja augalo ar gyvūno paveikslą; - šaltuoju metų laiku vaikai sprendžia iš anksto paruoštas užduotis, susijusias su dvaro parke augančiais sumedėjusiais augalais.


Viešoji įstaiga Pal. J. Matulaičio socialinis centras

Kas mokosi Jūsų klasėje? Kas visi šie žmonės? Ar jūs tikrai pažįstate vieni kitus? Gal nepažįstate, bet norite. O gal nenorite pažinti, nes JIE KITOKIE. O ar tikrai - galbūt jūs ir jūsų interesai ar nuomonės ne taip jau ir skiriasi, tik nebuvo progos tai išsiaiškinti.
Kviečiame per žaidimus, piešimą, diskusiją geriau pažinti savo bendraklasius, išmokti  juos tikrai "išgirsti ir pamatyti", išdrįsti išsakyti savo ir tuo pačiu gerbti kitų nuomonę, išmokti konstruktyviai bendrauti su tais žmonėmis, su kuriais nori ar nenori, bet mokykloje tenka praleisti nemažą savo gyvenimo dalį.
Edukaciją ves ilgametę darbo su paaugliais turintys edukatoriai, savo veikloje taikantys interaktyvias edukacines priemones ir metodus, mokymosi iš patirties principą.


„Norėjau parodyti, kad tolimoje praeityje Lietuvos žemė yra davusi šviesaus proto humanistų, pažangių, taurių, kietai užgrūdintų žmonių,“ – sakė dramaturgas Juozas Grušas apie jį 1957 m. išgarsinusią dramą „Herkus Mantas“. Edukacija „Herkus Mantas“ Juozo Grušo namuose-muziejuje prasidės nuo ekskursijos, kurios metu išgirsite, kaip tampama tokiu žymiu ir produktyviu dramaturgu kaip Juozas Grušas.

Stebėdami istorinei tragedijai skirtą ekspoziciją, klausysitės pasakojimo apie „Herkaus Manto“ pastatymus teatre ir kine. Pažinčiai su Juozo Grušo sukurto prūsų tautos vado paveikslu klausysitės ištraukos iš pirmojo dramos pastatymo Kauno valstybiniame muzikiniame teatre ir žiūrėsite Marijono Giedrio 1972 m. sukurto istorinio filmo ištrauką. Į veikėjų vaidmenis įsijausite skaitydami Juozo Grušo dramos ištrauką ir grupėse atlikdami kūrybinę užduotį. Ruoškitės patirti, ką reiškia būti lyderiu, o taip pat pasitelkę vaizduotę sukurti įtraukiantį tekstą Herkaus Manto socialinių tinklų paskyrai.


Užsiėmimo tikslas – skatinti vaikų, paauglių individualią ir kolektyvinę saviraišką, domėjimąsi literatūra ir menu, supažindinant juos su įvairiomis kūrybinės veiklos formomis, jų pritaikymo ir derinimo galimybėmis.
Uždaviniai: patraukliai perteikti literatūros skaitymo, kūrybos prasmę ir malonumą, įtraukti dalyvius į aktyvų personažo ir siužeto kūrimo procesą, atskleisti kūrybiškumo reikšmę skirtingose veiklose ir situacijose.
Priemonės ir rezultatai: Literatūrinio-edukacinio užsiėmimo metu, pasitelkdama informacines technologijas, vaizdines priemones kalbėsiu apie savo kūrybos knygas, kuriose nagrinėjamos vaikams, paaugliams aktualios temos: vienišumas, santykiai su tėvais ir bendramoksliais, patyčios, savasties, vidinės stiprybės, tikros draugystės paieškos. Taip pat apie kitus vertingus literatūros kūrinius. Bus diskutuojama, kokios savybės ir vertybės veikėjams padeda rasti tinkamus sprendimus, įveikti sunkumus, pasiekti tikslų. Bandysime išsirašyti savo pačių geriausias savybes, vertybes. Edukacijos metu karpydami, lankstydami, lipdydami, rašydami mokysimės kūrybinės improvizacijos. Konkrečios pokalbio ir edukacijų temos bus pritaikytos amžiaus grupėms.
Pagrindinė kūrinio ir literatūrinio-edukacinio užsiėmimo mintis – kiekvieno žmogaus širdyje slypi ypatinga galia, kiekvienas galime ne tik kurti istorijas, bet ir patys būti savo istorijos herojumi.
Paslaugos heterogeniškumas užtikrins vaikų su skirtingais poreikiais, pomėgiais įsitraukimą, jų bendrųjų gebėjimų ugdymą, įskaitant bendravimą ir bendradarbiavimą, iniciatyvumą, kultūrinį sąmoningumą ir kt. Bus ugdomos vertybinės nuostatos, komunikaciniai ir meniniai gebėjimai.
Užsiėmimus ves rašytoja, menininkė, edukatorė Ignė Zarambaitė.


Susipažinkite su personažu vaikams - Gudria lape. Kartu su lapute leiskitės į abėcėlės (spausdintinės ir rašytinės) pažinimą ir kiekvienas gaukite DOVANŲ po užduočių knygą "Gudrios lapės abėcėlė".

Lietuvos sostinės Vilniaus ir Gedimino laiškų metai


Kultūrinė edukacinė programa – ekskursija „Rusų kultūrinis palikimas Vilniuje“ iš ciklo kultūrų atspindžiai Vilniaus senamiestyje Ankstyviausią rašytinę žinią apie stačiatikių buvimą Vilniuje randame popiežiaus legatų pasiuntinių ataskaitoje: Gedimino krikštui priešinasi žemaičiai ir rusai. Kas buvo tie „rusai“ (stačiatikiai valdovo giminės nariai, Rusios žemių diduomenės atstovai ar vietiniai gyventojai), neaišku. Svarbu tai, kad jų „balsas“ buvo girdimas Lietuvos valdovo dvare. Jau nuo XIV a. Vilniuje apsigyvena didžiųjų kunigaikščių stačiatikės žmonos su savo patarnautojais ir šventikais, rusai stato seniausią Vilniuje cerkvę, įkuria pirklių namus, pirmąsias Vilniuje spaustuves. Ilgus metus pagrindinė raštvedybos kalba Lietuvoje – rusėnų. Ekskursijos tikslas sudominti ir įtraukti mokinius į gyvą mokymosi procesą, supažindinti su Lietuvoje gyvenusia rusų bendruomene, jos religija, papročiais, svariu indėliu į Lietuvos istoriją, išlikusiu kultūriniu ir architektūriniu paveldu. Pagrindiniai ekskursijos uždaviniai supažindinti mokinius su svarbiausiomis Vilniaus senamiesčio vietomis, stačiatikių Katedra, cerkvėmis, asmenybėmis, istoriniais reliktais ir meninėmis detalėmis, glaudžiai susijusiomis su rusų bendruomenės istorija. Edukacinės programos uždavinys, skatinti mokinius suprasti ir interpretuoti istoriją, iškelti klausimus apie tautinių bendruomenių gyventojus, atkreipti dėmesį į skirtingų tautų patirtus iššūkius. Ugdyti pastabumą ir gilinti žinias, religinių konfesijų įvairovės klausimu. Skatinti vaikų toleranciją ir supratimą apie daugiatautį Vilnių ir jo kultūrinę aplinką. Ekskursijos metu mokiniai įtraukiami į edukacinius, teminius žaidimus padedančius suprasti istorinį pasakojimą, tyrinėti, interpretuoti ir sujungti istorijos faktus ir kultūros ženklus į vieną visumą, skatinant vertinti ir saugoti kultūros ir architektūros paveldą ir pagarbą kitoms tautoms ir religijoms. Edukacinės programos turinys ir forma pritaikoma individualiai pagal amžiaus grupę.


Ką žinote apie seniausius, dar ledynmečio šalčiu alsuojančius laikus Lietuvoje? Kas slypi praeityje prieš tūkstančius metų iki
kunigaikščių ir didžiųjų mūšių laikų, t.y., akmens amžiuje? Atsakyti į šiuos klausimus ir susipažinti su Lietuvos priešistorės
ekspozicija Jums padės Lietuvos nacionalinio muziejaus edukatorius - archeologas. Jis ne tik papasakos, bet ir leis
pačiuopinėti gilioje senovėje naudotų dirbinių kopijas. O tuomet Jūsų lauks nuotaikingas mokomasis žaidimas, po kurio
seniausiųjų mūsų protėvių paveikslą atmintyje turėsite amžinai.


Išvažiuojamasis edukacinis užsiėmimas "Vandens gyvenimo linija"

Edukacinio užsiėmimo objektas: ruonis, jo gyvenimas, jo santykis su motina ir jį supančia aplinka. Vieno ruoniuko istorija pateikiama kaip priemonė užsiėmimo dalyviams analizuoti Pasitikėjimo, Meilės, Ištikimybės, Atsakomybės, Laisvės temas. Visas edukacinis užsiėmimas „Vandens gyvenimo linija“ sukonstruotas kaip meninė instaliacija. Garsinio ir tekstinio pasakojimo centre Baltijos jūros ruoniai – didžiausi mūsų regione gyvenantys jūrų gyvūnai, kurie kuria mūsų regiono unikalumą ir savitą ekosistemą. Dalyviai kviečiami į bendrą dialogo erdvę, kuri atskleidžia šių gyvūnų kasdienybę, patirtis ir savijautą. Į meninį dialogą, kuris skatina išgirsti tiek mums, tiek ruoniams aktualias ekologijos, taršos ir išlikimo temas, kviečia permąstyti asmeninį santykį su mus supančia aplinka.


MEILĖ, DRAUGYSTĖ IR AŠ (išvažiuojamoji, 8-12 kl.)

Edukacinės diskusijos "MEILĖ, DRAUGYSTĖ IR AŠ" tikslas - pažinti save, suprasti savo jausmus, išmokti atskirti kas yra
tikra, o kas tik iliuzija. Linksmai ir kūrybingai, pasitelkiant dramos improvizacijas, supažindinti jaunus žmones su lytiškumo temomis. Uždaviniai: plėsti jauno žmogaus akiratį, lavinti socialinius ir kultūrinius įgūdžius, ugdyti emocinį
intelektą: įtraukiant jaunus žmones į diskusiją apie kultūrinius aspektus susijusius su draugyste ir meile. Kaip tai kito per laikmečius? Kuo didžiuojamės, o kuo nelabai? Kodėl elgiamės vienaip ar kitaip ir kas tam daro įtaką? Kaip atskirti meilę nuo susižavėjimo? Tikrą draugystę nuo naudos ieškojimo? Kokie skirtingų tautybių žmonių įpatumai ir ko tikėtis tarpusavio santykiuose? Psichinė ir fizinė sveikata. Kasmet pakartotinai šią edukaciją užsisako nuo 35 iki 50 % mokyklų. Paskaita ypač populiari tampa pavasarį ir kai norima kūrybingai papildyti moksleivių žinias pagal privalomąją "Gyvenimo įgūdžių lavinimo" programą. Užsiėmimas vyksta naudojant Individualiąją psichologiją, kaip tarpdisciplininį meną ir Dramos terapijos žaidimus bei vaidybinius / improvizacinius elementus. Paslaugą, kaip asmeninę psichologinę dramos terapeuto konsultaciją, moksleiviai nuo 16 metų gali užsisakyti ir individualiai.


Teorinė edukacinio užsiėmimo dalis vyksta Dzūkijos kaimo etnografinėje ekspozicijoje tarp autentiškų ir intriguojančių muziejuje saugomų eksponatų. Šioje dalyje pasakojama apie Pusiaužiemio tradicijas Lietuvoje. Diskusijos metu mokiniai aiškinasi tradicijų pažinimo, išsaugojimo svarbą ir galimybes tradicijas kūrybiškai ir patraukliai pritaikyti šiais laikais. Kiekvienas dalyvis pasakoja apie savo šeimos Pusiaužiemio paminėjimo tradicijas. Diskutuoja apie senųjų tradicijų svarbą, įvairovę ir jų paskirtį. Įvardija, ką suvokia apie savo šalies kultūrą ir papročius, bando išsiaiškinti kuo mūsų kultūra skiriasi nuo kitų šalių kultūrų. Nuomonių įvairovė leidžia į šią tradiciją pažvelgti iš visų pusių, padeda suprasti kodėl tokioje pat situacijoje kiekviena tauta elgiasi skirtingai.
Užsiėmimo metu įsigilinama į Pusiaužiemio prasmę, mitologiją, burtus, spėjimus. Edukatorius pasakoja, kad šią dieną dažniausiai buvo spėjami orai. Rodoma video mežiaga apie barsukus. Video medžiagos pagalba analizuojamas gyvūnų elgesys, jų gyvenimo būdas. Aptariamas orų „spėjiko“ barsuko elgesys ir kaip jis nulemia ar pavasaris bus vėlyvas, o antroji žiemos pusė bus dar šaltesnė už pirmąją. Edukacinio užsiėmimo metu, vaikai skatinami dalintis mintimis apie tradicijų puoselėjimą savo šeimose. Visas diskusijas papildo ir žinias užtvirtina praktinės kūrybinės ir loginės užduotys bei judrūs žaidimai.


Seksime pasakas, kalbėsimės apie tai, kas jose ir kodėl vyksta, džiaugsimės, jei triumfuos teisingumas ir gėris, baisėsimės baubais ir pavojais, kurie tykos pasakos herojų! Stebuklingų, bet apčiuopiamų (visai kaip pasakoje!) daiktų, kuriuos programos dalyviai drąsiai galės paliesti, dėka, vaikai atsakys į svarbius jų emocinei, socialinei bei dvasinei raidai klausimus: kur yra takoskyra tarp gėrio ir blogio, kodėl verta puoselėti amžinąsias tikrąsias vertybes, kaip antai atjauta, pagalba šalia esančiam, dalijimasis, dėkingumas, draugystė, tikėjimas savimi, žmogumi ir kt. O kad šiuolaikinis vaikas, kaip koks pasakų veikėjas, susiduriantis su kasdieniais gyvenimo iššūkiais - savo ar bendraamžių emociniais sunkumais, netinkamo elgesio apraiškomis - lengviau „pasakiškus mokymus“ įsisavintų, įspūdis sutvirtinamas menine saviraiška - žaidimo, improvizacijos, muzikavimo, judesio ir kūrybiškais savo emocijos bei patyrimo atskleidimo akcentais. O kur dar pažintis su įspūdingu elgesiu bei gerais norais „užkrečiančiais“ pasakų herojais, neigiamų jausmų išveikimas teisėtai „atlyginant“ piktadariui, vaikų taip trokštamos atlikti pasakiškos užduotys arba bent trumpa galimybė brūkštelėt pirštuku per užsiėmimo vedėjos kanklių stygas!.. Ir į jaučio odą nesurašysi!


Kaip mato robotai: ultragarsas (9-12 kl. mokiniams)

Edukacijos tikslas yra suteikti vaikams teorinių ir praktinių žinių apie robotiką ir ultragarso jutiklių veikimą, mokyti juos programuoti robotus mBot2, kad šie galėtų savarankiškai važiuoti ir vengti kliūčių.

Uždaviniai:
1.	Supažindinti vaikus su pagrindiniais robotikos ir ultragarso jutiklių veikimo principais.
2.	Išmokyti vaikus naudotis mBot2 robotais ir jų programavimo aplinka.
Padėti vaikams sukurti programas, kurios leis robotams aptikti kliūtis ir jų vengti.

Ši edukacija yra skirta pažinimui, skatinant mokinių domėjimąsi skirtingais reiškiniais ir aplinkomis. Tuo pačiu didinamas mokinių sąmoningumas, plečiamas supratimas apie galimas raiškos ir komunikavimo formas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Mokiniai, išklausę ekskursijų vadovės skaitomą poemą „Jūratė ir Kastytis“, apsivelka jos veikėjų kostiumus, gauna veikėjo žodžius ir bando interpretuoti kūrinį: pagal galimybes atkuria siužetą arba papildo ir praplečia jį, pateikdami poemą savaip. Priklausomai nuo dalyvaujančiųjų skaičiaus, mokiniai gali būti suskirstyti į 2, 3 ar daugiau grupių, kad kiekviena grupė gautų suvaidinti savo variantą. Kiekvienas dalyvis turi įsitraukti į spektaklį judesiu, žodžiu, veiksmais. Vėliau grupės aptaria savo suvaidintus variantus ir trumpai – Maironio kūrybą, kiek jos atsiskleidžia šioje poemoje.


Edukacinis užsiėmimas „Taikos palaikymo misija“

Edukacinės programos "Taikos palaikymo misija" metu - vaikai turės smagių įspūdžių, fizinių užduočių, diskusijų, konkuravimo, estafečių ir greičio.

- Išbandysime kareivišką manštą

- Šaudysime į taikinius, tikrinsime kuris iš jūsų pats taikliausias;
- Išmoksime derėtis ir susitarti per kūrybinę užduotį "taikos derybos";
- Supažindinsime vaikus su karine amunicija;
- Supažindinsime, kas labai svarbu taikos palaikymo misijose;
- Sužinosime daug faktų apie kario gyvenimą;
- Paragausime tikro karinio maisto;
- Vykdysime dingusio krovinio paiešką;
- Varžysimės tarpusavyje;
- Įveiksime kliūčių ruožą;

- Žaisime žaidimą "Tiesa, ar netikra naujiena"

- Diskutuosime apie NATO ir kitus gynybinius blokus.

- Išmoksime patikrinti faktus, bei identifikuoti netikras naujienas ir propagandą;


Edukacinis užsiėmimas "Garsų miškas" (specialiųjų poreikių turintiems mokiniams)

Lietuvos teatro, muzikos ir kino muziejus

Gausybė mokslinių tyrimų, besiaiškinančių vaiko intelektinės raidos ypatumus, jau seniai atkreipė dėmesį į muzikinį lavinimą, bei didžiulę, jo teikiamą naudą. Muzikinė raiška lavina kūrybiškumą, emocinį intelektą bei estetinį pastabumą. Ritminių elementų ir jų grupių taikymas nesudėtinguose muzikiniuose žaidimuose glaudžiai siejamas su kalbos formavimosi įgūdžiais, struktūros suvokimu, atidesniu savo kūno pajautimu ir valdymu, aktyviuoju klausymu bei gebėjimu kurti grupėje. Žaidimo forma, suteikdama laisvumo bei pramogos atmosferą, įgalina kur kas drąsesniems meniniams eksperimentams, negu griežtas, į rezultatą orientuotas formatas. Atrasdami, tyrinėdami skirtingas garso prigimtis, kartu garsais kurdami skirtingas atmosferas ir įveikdami nesudėtingas žaidimo užduotis, vaikai minkštais žingsneliais įžengia į muzikos, vainikuojamos menų karaliene, pasaulį. Instrumentai: smulkieji ritminiai instrumentai – tambūrinas, medinė perkusija, ritminiai barškučiai. Taip pat melodinės perkusijos – mėnulio būgnas, perkusiniai vamzdeliai. Žaidimui naudojami ir mažyčiai varpeliai, paprasti pagaliukai, akmenukai, bei kūno perkusija išgaunami, skirtingo garso ritmai.


Edukacijos scenarijus ,,Grafiti-gatvės menas ”– tai kūrybinė laisvė. Edukacijos metu mokiniai supažindinami su gatvės meno istorija, pasaulio įžymiausiais šios veiklos atstovais, gatvės meno tipais, pirmaisiais gatvės meno festivaliais Lietuvoje ir pasaulyje. Praktinės veiklos metu dalyviai naudodamiesi planšetėmis ir specialia programa kurs savo unikalų eskizą. Pabaigus eskizą savo idėjas perkels ant piešimo drobės ir panaudodami gatvės stiliaus parinktus purškiamus dažus bei drobei skirtas dažymo priemones, sukurs ypatingą Grafiti meno kūrinį! Kiekvienas dalyvis išsineš individualų kūrybos projektą ant drobės.


Daugyvenės kultūros istorijos muziejus - draustinis

Edukacinis užsiėmimas „Margaspalvė tulpė“ kvies užsiėmimo dalyvius pažinti dvarų paveldą ir jų tradicijų puoselėjimą šiandienos kontekste. Edukacinis užsiėmimas vyks Burbiškio dvaro istorijos muziejuje – išskirtiniame kultūros paveldo objekte, unikalioje dvarų kultūrą atspindinčioje vietoje. Burbiškio dvaras pasižymi ne tik išskirtine architektūra, peizažiniu parku, bet ir savo sukaupta ir puoselėjama tulpių kolekcija. Balandžio-gegužės mėn. dvaro gėlynas nusidažo ryškiausiomis spalvomis – jame pražįsta milijonai tulpių žiedų.
Edukacinio užsiėmimo metu dalyviai susipažins su XIX–XX a. I pusei būdinga dvarų kultūra, susipažins su bendra tulpės paplitimo istorija bei šios gėlės reikšmę Burbiškio dvarui. Sezono metu turės galimybę apžiūrėti tulpių kolekciją. Teorinės edukacinio užsiėmimo dalies metu dalyviai ne tik pažins dvarų kultūrą bendrąja prasme, bet ir susipažins su pagrindinėmis XIX–XX a. I pusės dvaruose vyravusios tendencijomis: kokios vyravo pramogos, kaip buvo kuriami parkai ir sodai, kaip puoselėjami gėlynai, koks išlikęs šis paveldas. Praktinės edukacinio užsiėmimo dalies metu dalyviai galės pasigaminti individualų, savo pačių gamintą suvenyrą (magnetuką) su tulpės motyvu.


Fotograma-šešėlinio vaizdo drama (5-8 klasė)

Edukacija „Fotograma - šešėlinio vaizdo drama“ skirta 5-8 klasių moksleiviams, siekiant supažindinti juos su kūrybiška ir įtraukiančia fotografijos technika. Užsiėmimų metu vaikai kurs fotogramas – unikalius meno kūrinius, naudodami įvairius objektus ir šviesos šaltinius. Edukacija padės mokiniams suprasti šviesos ir šešėlio sąveiką, skatins jų kūrybiškumą ir eksperimentavimą. Praktiniai užsiėmimai lavins mokinių smalsumą ir tyrinėjimo gebėjimus, skatins analitinį mąstymą ir problemų sprendimo įgūdžius.

Edukacija vyks fotolaboratorijoje, raudonai apšviestoje aplinkoje, kuri suteiks autentišką fotografijos patirtį. Vaikai dirbs su mažais objektais, kruopščiai juos dėliodami ant fotopopieriaus, lavindami smulkiąją motoriką. Ši veikla ugdys rankų ir akių koordinaciją, tikslumą bei dėmesio sutelkimą.

Šis edukacinis užsiėmimas integruoja įvairias disciplinas – meną, mokslą ir technologijas, praturtindamas mokymo procesą. „Fotograma-šešėlinio vaizdo drama“  skatina aktyvų mokymąsi per praktinę veiklą, ugdo mokinių analitinius ir problemų sprendimo įgūdžius. Be to, ji padeda mokytojams įtraukti mokinius į kūrybinį procesą, skatinti jų smalsumą ir mokymosi motyvaciją, taip pat suteikia galimybių refleksijai ir savarankiškam mokymuisi.

Į edukacinę veiklą galima atsinešti savo smulkių daiktų, rekomenduojama pasitarti su Fotografijos muziejaus edukacinių užsiėmimų vadovu.

Fotografijos muziejaus edukacinių užsiėmimų vadovai - muziejininkai ir profesionalūs fotografai.


Vaikai, atvykę į seną pirkią, bandys atsekti, kas nuo senų laikų pasikeitė, o kas – išliko. Programos metu galima ne tik patirti, kaip Lietuvos kaime buvo švenčiamos vaiko gimtuvės, krikštynos, bet ir pažaisti su senaisiais mediniais žaislais, ir paragauti „beržinės košės“. Užsiėmimo metu sužinosite apie tikėjimus ir spėliones, išmoksite lopšinių ir žaidinimų, suvystysite ir „užmigdysite“ lėlę, pasigaminsite „čiulptuką“, pasimatuosite to meto drabužėlius ir apavą. Dalyvių laukia ne tik pramogos – jie nudirbs kelis vaikiškus darbelius, sužinos apie tai, kaip vaikai buvo mokomi elgtis prie stalo ir svečiuose, ant ko ir su kuo rašė ir t. t. Edukacijos metu naudojami visi pojūčiai (liečiami eksponatai, uostomos džiovintos žolelės, klausoma muzikos instrumentų, ragaujama grikių košė, stebima autentiška aplinka).


Orentacinis žaidimas „Dingusi architektūra“

Kviečiame dalyvauti orientaciniame žaidime Vilniaus senamiestyje. Lengva nebus, bažnyčios dingo, miestas pasikeitė. Tai puiki proga pajudėti ir pažinti Vilniaus senamiestį, senuosius jo vienuolynus, taip pat pademonstruoti savo išmanymą, istorijos žinias ir laimėti prizų!


Keiksmažodžių kilmė labai įvairi. Be galo įdomūs yra lietuviški keiksmažodžiai: Kad tau kelnėse ežys išdygtų! Kad tave šikantį sutrauktų! Pakasyk sliekui pažastį! Po ššššimts kalakutų! Žžžžalia rūta! Lysk tu vabalo blauzdon! Ot rūūūūkštele! Ot tu šuns pasturgali! Keiksmažodžiai gali būti vartojami skirtingais tikslais. Šiandieninio gyvenimo realija yra tokia, kad necenzūrine kalba kalbantys jaunuoliai jau nieko nestebina. Tai priklauso ir nuo socialinės terpės, ir nuo išsilavinimo lygio, vidinės kultūros. Lietuviškų keiksmų retai beišgirsi, vyrauja „riebūs“ rusiški, dažnai susiję su lytiniais organais, lytiniais santykiais, nepadoriu elgesiu ir pan. Pastaruoju metu itin sparčiai plinta ir necenzūriniai angliški žodžiai. Dažnai nesusimąstoma, kodėl, kokiu tikslu keiksmažodžiai vartojami. Tiesiog vos ne po kiekvieno žodžio įterpiamas keiksmažodis tampa „vaizdingos“ kalbos dalimi ir būtinybe. O kokius keiksmažodžius ir kodėl vartojate jūs?


Žaisdamas „Grindopolį“ atrandi Šilutės kraštą

Šilutės rajono savivaldybės Fridricho Bajoraičio viešoji biblioteka

Žaisdami interaktyvų žaidimą „Grindopolis“ dalyviai, pasiskirstę komandomis, įdomiai praleis laiką, netradicinėmis ir pažangiomis priemonėmis įgis žinių apie Mažosios Lietuvos etnografinio regiono ir Šilutės krašto istoriją, etnografiją, kultūros paveldo objektus, žymias asmenybes, tradicijas ir papročius, architektūrą, meną, muziką, kt. Dalyvis, išridenęs virtualų kauliuką, turės paeiti atitinkamą langelių skaičių interaktyvioje lentoje, įrengtoje ant grindų, tada atsakyti į klausimą, pasirodžiusį interaktyviame ekrane. Žaidimo metu tobulinami komandinio darbo įgūdžiai, dalyviai pasitikrina turimas žinias ir plečia kultūrinį akiratį, skatina pažinti kultūrą bei domėtis skirtingais kultūriniais reiškiniais, didina kultūrinį sąmoningumą, puoselėja prigimtinę kultūrą ir ugdo kultūrinį tapatumą. Kultūrinės edukacijos užsiėmimą ves pedagoginį išsilavinimą turinti kultūros edukatorė.


Spektaklio vaikams „Kas širdutėje gyvena“ tikslas – per lėlių teatro raiškos formą (šešėlių teatrą) supažindinti mokyklinio amžiaus žiūrovą su lietuvių autoriaus kūrinių interpretacijomis, atskleisti jų turtingumą, įvairialypiškumą ir skatinti domėjimąsi. Spektaklyje aktoriai seka eiliuotas pasakas-istorijas ir jas improvizuoja, įpindami į jas muzikines improvizacijas. Pasitelkiant žaismingas ir autoriaus kūrybą aktualizuojančias teatrinės raiškos priemones, per interaktyvų bendravimą su žiūrovais vaikai skatinami aktyviai įsitraukti į spektaklį.


Nuo dramos iki spektaklio su „Barbora Radvilaite“

Tikrai taip, kadaise šimtmečio spektakliu pramintos „Barboros Radvilaitės“ dramą parašė ne kas kitas, o mylimas dramaturgas Juozas Grušas!
Edukacinės programos metu susipažinsite su garsiausia Juozo Grušo drama bei skandalinga jos interpretacija teatro scenoje, juk tai spektaklis „neturėjęs“ režisieriaus.
Kelsime klausimą – ar Juozas Grušas skaitė Balio Sruogos 1946 metų dramą? Gilinsimės kaip istorines asmenybes bei laikmetį interpretavo šie rašytojai.
Aptarsime pagrindinių dramos veikėjų istorinius portretus, kaip Juozas Grušas konstravo draminę kalbą, veikiant griežtai sovietmečio cenzūrai.
Nepamiršime ir įspūdingo 1972 metų Jono Jurašo inscenizacijos, kuri neatitiko sovietmečio kultūrinių normų, buvo stipriai cenzūruota.
Edukacijos metu Jūs tapsite tikrais istorikais, vertinančiais sovietmečio kultūrinį gyvenimą bei to meto aktualijas!


Trims karaliams išvykus, pradėkime ruoštis linksmai ir nuotaikingai žiemos pabaigtuvių šventei – Užgavėnėms! Atvykę į Tautinės muzikos skyrių, pateksite į siautulingą šventės muzikinį-improvizacinį šėlsmą, kuriame susikursite savo Personažą (kaukių atsinešti nebūtina – bet tikrai galima), pasipuošite žavingomis kaukėmis, įgausite drąsos susipykti ir susitaikyti, kursite ir grosite Užgavėnių instrumentais, išbandysite lietuviško persirengėlių karnavalo – Užgavėnių – papročius ir reikšmę. Turimas žinias taikysite viešame pasirodyme ir Užgavėnių viktorinoje. Muziejaus ekspozicija pritaikyta regos negalią turintiems asmenims – pateikiama informacija Brailio tekstu, ekspozicijoje yra daug garso įrašų, naudojami edukaciniai instrumentai. Skyriuje yra specialus keltuvas asmenims, naudojantiems neįgaliojo vežimėlį, todėl turime galimybę priimti asmenų su judėjimo negalia grupes. Vis dėlto ekspozicinė erdvė nedidelė, todėl galime priimti tik iki 7 asmenų su judėjimo negalia grupes. Galimas edukacinio užsiėmimo vedimas regėjimo negalią turintiems dalyviams – užsiėmime dalyviai atlieka Užgavėnėms, būdingas dainas, žaidžia žaidimus. Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.


Šių dienų paaugliai dažnai patiria įtampą santykyje su artimaisiais, draugais, mokyklos bendruomenės nariais. Negebėdami suvokti, kas su jais vyksta ir kaip streso būsena priimti ir įveikti, jaunuoliai renkasi greičiausius ir lengviausius įveikos būdus: naršymą internete, elektronines cigaretes, alkoholį, maistą ir kt. Edukacijos metu nagrinėsime apie streso formas, jų pasireiškimo būdus ir priežastis, įveikos būdus. Dalyviai mokysis atpažinti veikiančius vidinius kompensacinius mechanizmus stresui ir vidinei įtampai įveikti, bus skatinami sąmoningai rinktis įveikos būdą, kuris būtų naudingas ir efektyvus. Edukacija „Streso balionas“ įkvėpta Justino Pikūno ir Aldonos Palujanskienės knygos "Stresas. Atpažinimas ir įveikimas". Profesionalūs edukatoriai naudodami įvairias raiškos priemones sugeba pritraukti dėmesį ir viską išdėstyti paaugliui suprantama kalba. Edukacijos tikslas – socialiai atsakingas ir sėkmingai funkcionuojantis tarpasmeniniuose santykiuose jaunuolis, gebantis greitai reaguoti į besikeičiančią situaciją ir kūrybiškai spręsti iškilusius sunkumus. Edukacijos uždaviniai: *Lavinti kūrybiškumą; *Ugdyti kritinį mąstymą; *Mokyti reikšti savo nuomonę ir išklausyti kitą; *Mokyti suprasti savo psichologinę būseną ir ją valdyti; *Akcentuoti pagarbaus santykio svarbą; *Ugdyti pagarbą savo ir kito asmens atžvilgiu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Edukacinis užsiėmimas „Puodų lipdymas senoviniais būdais“ vyksta nuo 1999 m. Metams bėgant jo populiarumas neblėsta. Kasmet pravedama apie 40 užsiėmimų. Edukacinio užsiėmimo metu keramikos raidą atspindinčioje ekspozicijoje mokiniai supažindinami su skirtingų istorinių laikotarpių keramika, jos tipais ir formomis. Aptariama keramikos gamybos technologija, gilinamasi į senovės žmonių gyvenseną, buitį ir pasaulėžiūrą. Siekiama, kad mokiniai susipažintų su muziejumi ir jo vertybėmis, plečiamos pažinimo ribos netradicinėje aplinkoje, skatinama domėtis savo krašto tautos praeitimi, senąja kultūra, siekiama, kad mokiniai gilintųsi į senovės žmonių buitį ir keramikos vaidmenį jų gyvenime. Praktinės veikos metu mokiniai lipdo proistorės keramikos puodus, ornamentuoja juos naudodami medinius pagaliukus.


Edukacija skatina vaikus domėtis architektūros istorija. Mokiniai suvokia, jog architektūra yra neatsiejama kultūros dalis, kuri ,,turi didžiausią vizualinę galią iš visų menų liudyti visą civilizacinę visuomenės ir žmonijos būklę - ekonomikos, technologijų, skonio, minties, vaizduotės, politinio jautrumo.“ (L . Donskis). Ugdome suvokimą, kaip svarbu, jog ateities architektūra būtų draugiška aplinkai, prisidėtų prie klimato kaitos mažinimo iniciatyvų. Mes, Robotikos studijos komanda, tikime, jog kiekvienas vaikas yra nepakartojama kūrybinė laboratorija su nežabota fantazija, kurios skrydis beribis ir nevaldomas. Mokiniai yra iš prigimties kūrybiški, tad siekiame jaunuosius išradėjus sudominti architektūra, robotika, naujausiomis technologijomis. Edukacijos metu mokiniai turės galimybę įsijausti į išradėjo, architekto, inžinieriaus, programuotojo roles. Mokiniai, pasitelkdami robotikos priemones, kurs draugišką, saugų ir modernų ateities miestą, kuriame patys norėtų gyventi. Dalyvavę kultūrinėje-edukacinėje programoje ir atlikę užduotis mokiniai gaus tai patvirtinančius pažymėjimus.


Edukacinė ekskursija "Mėmelio paslaptys" (Klaipėda)

Nemėgstate „sausos“ istorijos ir manote, kad ekskursijos yra nuobodžios? Gal susitikime ir pabandykime dar kartą? Edukacinė ekskursija „Mėmelio paslaptys“ įtrauks Jus į senojo miesto šurmulį, pakvies ne tik stebėti ir klausytis gido pasakojimo, bet ir rungtyniauti bei pažvelgti į miestą kitaip: nuotaikingai ir žaismingai. Visi kartu nusikelsime į senąjį miestą Mėmelį, pamatysime čia stovėjusią pilį, „virusį“ gyvenimą, senuosius pastatus, gyvenusius žmones, išgirsime jų kalbą ir nutikusias istorijas, o gal net išvysime karalius? Juk karaliai mieste tikrai ne kartą lankėsi! Edukacinė ekskursija paremta principu: „Pasakyk man ir aš pamiršiu. Parodyk man ir aš prisiminsiu. Leisk man dalyvauti ir aš suprasiu“ (Konfucijus). Prie kiekvieno objekto mokiniams bus pateikiami klausimai, skiriamos grupinės užduotys; teisingas užduoties atlikimas garantuoja taškų kaupimą, o ekskursijos pabaigoje gal net prizą. Edukacinės ekskursijos turinys, pasakojimo metodai ir užduotys parenkami atsižvelgiant į mokinių amžiaus grupę. Paslauga atliepia 2023 m. valstybės minimą sukaktį, „Klaipėdos krašto prijungimo prie Lietuvos 100-sias metines“.


Edukacinė programa „Kas slepiasi už lėlių teatro širmos?“

Programos uždaviniai: supažindinti mokinius su lėlių teatro spektaklio užkulisiais; suteikti žinių apie scenografiją, butaforiją, kostiumus, scenos įrangą ir technines galimybes; supažindinti su lėlių spektaklio kūrimo etapais, procese dalyvaujančių darbuotojų funkcijomis; taikant interaktyvius metodus, įtraukti į pažintinę veiklą; skatinti kūrybiškumą ir vaizduotę.Šiuo metu sparčiai besivystant technologijoms, jaunimo domėjimasis menu yra sumažėjęs. Tad šios edukacijos tikslas - skatinti jaunąjį žiūrovą nepamiršti lėlių teatro tradicijų, puoselėti kultūrą, atskleisti save išbandant įvairias meno rūšis. Edukacinės programos aprašymas: programa pradedama susipažinimu su lėlių teatro žanro specifika ir spektaklio kūrybinės grupės (pjesės autoriaus, režisieriaus, scenografo, kompozitoriaus, konstruktoriaus, dekoratoriaus, staliaus, siuvėjo ir kt.) funkcijomis. Atsakius į dalyviams rūpimus klausimus pereinama prie pažinties su scena ir čia esančios įrangos apžiūros (užkulisių, uždangos, prožektorių, pakylos, automatizuotai veikiančios grindų platformos, kėlimo traverso ir t.t.). Pristatant scenos įrangą, demonstruojama, kaip veikia mechanizmai, edukacijos dalyviai kai kuriuos jų gali išmėginti patys. Pasakojant apie emocijos ir atmosferos sukūrimą scenoje spektaklio metu, vaikams siūloma mikrofono pagalba išmėginti balso moduliacijos galimybes, stebėti, kaip skirtingų spalvų prožektoriai ir muzika, garsai padeda sukurti tam tikrą nuotaiką. Taip pat dalyviai kviečiami pamėginti valdyti sniego mašiną, gamtos garsus imituojančius įrenginius, pačiomis paprasčiausiomis priemonėmis imituoti lietų, vėją, griaustinį. Programos metu scenoje demonstruojamos įvairių konstrukcijų ir skirtingų valdymų lėlės, dekoracijų fragmentai, rekvizito, kostiumų detales, kuriuos galima išsamiai apžiūrėti ne tik iš fasadinės, žiūrovams įprastai matomos, bet ir užkulisinės pusės.


Istorijos ir literatūros paralelės: tarpukaris (nuotolinė paslauga)

Tarpukaris – tai laikotarpis, kai Kaunas tampa laikinąja Lietuvos sostine, kai suklesti kultūra ir literatūra. Tai vienas įdomiausių, savičiausių laikotarpių Lietuvoje, pasižymėjęs istorinių bei kultūrinių įvykių įvairove: šioje virtualioje pamokoje moksleivius supažindinsime su tarpukario spauda, Lietuvos
universiteto įkūrimu, Valstybės teatro raida, kultūrinėmis
 draugijomis, rašytojų sąjungomis ir sąjūdžiais („keturvėjininkais“, „trečiafrontininkais“, „šatrijiečiais“), paramos fondais ir premijomis rašytojams. Pamokos metu moksleiviai susipažins ir su svarbiausiomis tarpukario laikotarpio asmenybėmis: Jonu Mačiuliu-Maironiu, J. Tumu-Vaižgantu, K. Binkiu, J. Tysliava, J. Keliuočiu, P. Vaičiūnu ir kt. Apie šį laikotarpį, asmenybes muziejininkai yra sukaupę daug įvairių eksponatų, asmeninių daiktų nuotraukų, įdomių, dar negirdėtų, pasakojimų, tad ši virtuali pamoka yra puiki proga tarpukarį patyrinėti kur kas detaliau.


Edukacinė programa „Kalėdiniai burtai Kelmės dvaro rūsių prietemoje“ (5-8 kl.)

Šventos Kalėdos – senas šaknis turinti žiemos saulėgrįžos, saulės sugrįžimo šventė. Europoje, paplitus krikščionybei, senosios tradicijos susipynė su naujomis, Kalėdas imta minėti kaip Jėzaus gimimo šventę. Katalikiškos Kalėdos švenčiamos gruodžio 25 dieną. Šv. Kalėdų naktis – stebuklų, svajonių ir troškimų išsipildymo metas. Pagal tradiciją Kūčių vakarą mus aplanko magiškos jėgos, įvairios dvasios ir vaiduokliai, pasirengę užmegzti su mumis kontaktą. Tai žinojo dar mūsų protėviai, todėl būtent tuo laikotarpiu burdamiesi ir stengėsi sužinoti savo ateitį, ar išsipildys svajonės, norai ir kiti dalykai. Gyvuoja įvairūs būrimai Kūčių vakarą, per šv. Kalėdas ir visą pokalėdinį laikotarpį. Edukacinės programos dalyviams pasakojama apie Kūčių ir kalėdinius būrimus, diskutuojama apie priežastis, lemiančias žmonių mąstysenos ir gyvensenos keitimąsi. Praktinėje užsiėmimo dalyje mokomasi tradicinių Šv. Kūčių vakaro ir kalėdinių burtų. Dalyviai išbando spėjimus: iš žirnių skaičiavimo, šiaudų traukimo, iš pėdavimo, batų metimo, pagal paukščių lesinimą (būrimą atlieka tikras gaidys), su veidrodžiu, šešėlių stebėjimo, spėja lėkštučių pagalba ir kt. Vėliaui einama į kitą rūsio patalpą ir žibalinių lempų šviesoje sėdama prie stalo ragauti kalėdinio žemaitiško torto.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Orientacinis žaidimas “Karališkoji meilės istorija Renesanso Vilniuje”

Sugrįžkime į 500 metų senumo renesansinį Vilnių. Orientacinio žaidimo metu mokiniai privalės susirasti reikiamus objektus patys, pasitelkę mobilioje aplikacijoje nurodytus žemėlapius ir susiskirstę į 3-5 mokinių komandas. Galite neprisirišti prie konkretaus laiko ir žaisti jums patogiu metu su mokytojai atsiųsta žaidimo informacija be mentoriaus pagalbos. Jeigu mentorius jums bus reikalingas, prašau užsakant paslaugą, tai pažymėti Kultūros paso komentarų skiltyje. Orientacinis žaidimas drieksis aplankant Renesanso laikotarpiu pastatytus statinius: mokiniai ieškos Bonos Sforcos įkurto sodo, Žemutiniame mieste neišlikusių Radvilų rūmų ženklų, pasislėpusių Valdovų rūmų detalių, Vilniaus universiteto simbolinių durų, didikų Goštautų rūmų vietos. Per 90 minučių teks išsiaiškinti, kokie didikai buvo svarbiausi Renesanso epochos skleidėjai Vilniuje, kokios religinės kovos vyko mieste, o kuris Lietuvos valdovas turėjo išties pakovoti dėl politiškai ir finansiškai nepalankios santuokos su vietine didike. Šios legendinės Žygimanto Augusto ir Barboros Radvilaitės meilės dramos fone vystėsi Renesanso epochos naujovės kultūros, akademinio mokslo, agrarinėje, įvairių sričių administravimo srityse. Orientacinio žaidimo metu mokiniai sužinos, kaip Renesanso epocha pasiekė Lietuvą, kaip ji reiškėsi Vilniaus mieste. Žaidimo pagalba moksleiviams suteikiama galimybė giliau pažinti Lietuvos sostinės materialines ir nematerialines vertybes, skatinama pagarba ir domėjimasis ne tik  istorija, bet ir kultūra, paveldu ir jo tausojimu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Pamoka vyksta mokyklos patalpose (klasėje).
Trumpas prisistatymas.
Pasakų aptarimas. Įvardijamos kelios galimos temos, kurios sietųsi su pasakų motyvais:
personažas, viršelis pasakų knygai, apstraktus piešinys, kaligrafijos motyvas (raidė, skaičius).
Mokiniai naudoja savo atsineštas priemones. Šiek tiek priemonių galėčiau pasiųlyti. Tai gali būti įvairios kūrybiškumą lavinančios priemonės, kurios gali būti maišomos tarpusavyje: kreidelės, akvarelė, guašas, pieštukai, blizgučiai ir t.t.
Piešinio temą vaikai pasirenka patys, arba galim sugalvoti kartu.
Pamokos pabaigoje vaikai pasakoja savo įspūdžius apie kūrybinį darbą, kokius sunkumus patyrė, kokie kilo klausimai, kaip įveikė iškilusius sunkumus. Aptariama pasakos moralė, kokių naudingų žinių išmokė pasaka.


Manome, jog Jus tikrai domina pasakojimai apie neįžengiamų miškų apsuptus galingus piliakalnius ir savo raitelius į kovą su
kryžiuočiais vedančius kunigaikščius, nuožmius mūšius ir klastingas vidaus intrigas. Tačiau iš kur atsirado valdančiųjų
dinastijos ir didikų giminės? Kas buvo tie degančiose pilyse galvas guldę gynėjai? Kodėl juos vadiname baltais? Susitikę ne
tik narpliosime istorinius klausimus, bet ir sužinosime, kaip valstybės priešaušriu, geležies amžiuje gyvenę mūsų protėviai
rengėsi, ką valgė, kokia buvo jų buitis ir kasdienybė. Jūs taip pat turėsite progą pasipuošti tų laikų kostiumų kopijomis.


Edukacija 3D rašikliu (naudojamas ekologiškas plastikas)

Laikas nestovi vietoje, o kartu su juo keičiasi ir vaizduojamojo meno priemonės. Šiandien mes turime 3D rašiklį, kurio pagalba Jūs galite sukurti trimates figūras realiu laiku tiesiog ore! Mokinio rankose bus galingas įrankis, kuris vysto vaizduotę ir abstraktų mąstymą. Tai puikus įrankis, galintis fantaziją paversti realybe.
3D rašiklis tai didesnė nei įprasto rašiklio versija, vietoj rašalo yra naudojamas plastikinis siūlas ( PLA ). 3D rašiklis veikia išspaudžiant įkaitintą plastiką. Po kelių sekundžių plastikas sukietėja ir išlaiko bet kokią formą. Plastikas atvėsta į vientisą ir stabilią struktūrą, leidžiančią sukurti trimatį daiktą, kurį galima paliesti, palaikyti, pastatyti. Pieštukams naudojamas PLA plastikas yra visiškai saugus ir ekologiškas, neskleidžia nuodingų dūmų. 3D rašiklis tai tinkama mokymosi priemonė, tokiose srityse kaip matematika (geometrinėms figūroms piešti), architektūra (modeliavimui), istorija ( valstybinėms šventėms pažymėti) geografija ( augalų, žemynų, vandenynų atvaizdavimas) ir vaizduojamasis menas. Trumpos teorinės dalies metu supažindinsime su 3D rašiklio veikimo principais ir darbo metodais, išmokysime jais naudotis. Praktikos metu siekiame, kad kiekvienas mokinys savo darbą padarytų kruopščiai, kūrybingai ir atsakingai. Atvykstame į jūsų mokyklą arba kviečiame atvykti pas mus į Panevėžį. Savo kūrinį kiekvienas parsineša namo prisiminimui. Praktinį darbą pritaikome pagal moksleivių amžių.


Mokiniai užsiėmimo metu susipažins su keramikos amatu,  molio lipdymo įvairove (lipdymu iš vientiso molio gabalo, atskirų molio juostelių, konstravimu iš molio plokščių, spaudimo iš gipso štampų technika). Vėliau pereis prie dirbinių dekoravimo būdų: įrėžimų, įspaudimų, reljefinio modeliavimo, kiaurymių išpjaustymo, tapymo spalvotais angobais, glazūravimu. Susipažinę su teorija pereis prie praktinės užduoties- patys nusilipdys originalų molinuką, kurį vėliau galės panaudoti kaip praktinį daiktą, dovaną artimam žmogui arba namų dekoraciją. Visas procesas vyks kūrybinėje aplinkoje, nejučia atsipalaidavę vaikai pajus molinuko burtus. Nulipdžius darbelius juos iš karto dekoruos angobu. Visi nulipdyti darbeliai bus palikti džiūti. Džiūvimo laikas priklausys nuo darbelio dydžio. Paprastai užtrunka nuo savaitės iki dviejų. Išdegtus darbelius keramikė pati nuglazūruos skaidria spalva ir vėl juos degs. Toks darbelis jau nepraleis vandens, galima bus naudoti maistui, merkti gėles ar pan. Išdegti darbeliai bus atiduoti kūrėjams. Užsiėmimą galima integruoti su pasaulio pažinimo, dailės ir technologijų, etninės kultūros, lietuvių k. pamokomis.


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Druskininkų amatų centre „Menų kalvė“ galima ne tik apžiūrėti parodas, įvairių sričių menininkų dirbtuves, bet ir dalyvauti edukaciniame užsiėmime "Magiškas šilko pasaulis". Jo metu supažindinama su šilku ir jo istorija, bei suteikiama galimybė patiems viską išbandyti praktiškai. Pamokoje liejami dažai bei dekoruojamas šilkas specialiomis druskomis, sukūriama nosinaitė. Rezultatas, atsiradę spalvų raštai,  visada būna nenuspėjami, bet labai įdomūs. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint dailės pagrindų, galima nulieti labai gražų darbelį.


Kūrybinės edukacijos metu bus kuriamas vizualaus meno kūrinys - piešinys (Neoninis personažas), naudojant fluorescencinius markerius bei UV šviesą.


Technologiniai išradimai apima vis daugiau gyvenimo sričių. Juos sutinkame buityje, medicinoje, versle. Tačiau robotai humanoidai pasitelkdami dirbtinį intelektą gali atstovauti žmogų tokiose situacijose, kuriose dar joks robotas iki šiol negalėjo padaryti. Visa tai atneša permainas į mūsų kultūrinį ir visuomeninį gyvenimą. Edukacijos metu mokiniai supažindinami su nanorobotais, robotais humanoidais, dirbtiniu intelektu ir kitomis ateities technologijomis. Taip pat mokiniai patys kurs programas kalbančiam robotui!


Lietuvos nacionalinė Martyno Mažvydo biblioteka

Netikrų žinučių laboratorija – tai edukacinis užsiėmimas gimnazijos klasėms, kurio dalyviai ne tik susipažins su manipuliacijos informacija formomis ir pavyzdžiais, sužinos apie priemones, kuriomis galima būtų kovoti su dezinformacija, bet ir asmeniškai galės pasigilinti į netikrų žinučių kūrimą ir išbandyti garso naujienos falsifikavimą.

Klasės mokiniai pasidalins į nedideles komandas, kurs savo žinutes aktualiomis temomis, įrašys jas akustinėje budelėje, o po to bandys sufalsifikuoti (pakeisti prasmę) vienos iš kitų komandų žinutę, taip  suprasdami patys ir parodydami kitiems, kad nuo informacijos falsifikavimo niekas nėra apsaugotas, o netikroms žinutėms kurti nereikia ir aukščiausių technologijų.

Užsiėmimo dalyviai naudosis nacionalinės bibliotekos Medijų dirbtuvių patalpomis, technika ir technologijomis. Išbandys save garso diktorių ir graso įrašų montuotojų, informacijos detektyvų vaidmenyse.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Edukacija „Atrask Žagarės dvaro lobį“ Žagarės regioninio parko lankytojų centre (Žagarės dvaro rūmai, Malūno g. 1, Žagarė, Joniškio raj.)
Kviečiame 1-4 klasių moksleivius susipažinti su Žagarės dvaro rūmais ir juose įsikūrusiu Žagarės regioninio parko lankytojų centru bei gamtos mokykla. Vienas didžiausių lankytojų centrų Lietuvoje nustebins ekspozicijų gausa ir įvairove, o edukaciją paįvairins Žagarės dvaro lobio paieškos. Keliaudami po rūmų sales pasijusite tarsi filme „Naktis muziejuje“.
Edukacijos metu trumpai pristatysime dvaro istoriją, kam priklausė šie rūmai ir kokias istorijos paslaptis jie saugo. Interaktyviose ekspozicijose naudodamiesi 3D virtualios realybės akiniais galėsite išvysti teatrališką XIX – ojo  amžiaus dvarininkų gyvenimą. Virtualios realybės turas, naudojant mįsles ir užuominas, ves per skirtingas dvaro erdves ir virtualiai susipažindins su išskirtiniais dvaro eksponatais. Jūsų taip pat lauks interaktyvus žaidimas didžiuliame ekrane, kuris supažindins su žymaus XIX - ojo amžiaus dendrologo, Žagarės dvaro parko architekto G.F.F. Kuphaldo darbais, Žagarės dvaro parko augalais ir leis kiekvienam susikurti savo įsivaizduojamą parką. Šios edukacijos metu galėsite pasijusti tikrais dvarininkais ir pažinti jų gyvenimą iš arti: išklausydami, išbandydami, prisiliesdami. O didžiausias nuotykis jūsų lauks, kuomet reikės surasti dvarininko paslėptą lobį Žagarės dvaro rūmuose. Pagal lobio žemėlapyje surašytas užuominas išnaršę dvaro rūmus atrasite tikrų tikriausią lobį!
Edukacijos trukmė - apie 1 val. Kaina 3 Eur/asm. (moksleiviams).


Kalvystės edukacinis užsiėmimas „Kožnas savo laimės kalvis“

Edukacinio užsiėmimo metu dalyviai apsilankys Kalvystės studijoje „Malūno kalvė“, kuri įkurta veikiančiame vandens malūne. Čia išgirs įdomias lietuvių liaudies legendas ir  pasakas, sužinos priežodžius, patarles apie kalvystę ir jos istoriją. Dalyviai susipažins su metalo dirbinių ekspozicija, kurioje pristatoma senovinė metalo apdirbimo įranga, įvairūs buities ir ūkio padargai, meninės kalvystės skulptūros. Dalyviai stebės praktinį kalvystės amato demonstravimą – kalvis kals „laimės pasagą“  ir kvies dalyvauti atraktyviuose kalviškuose žaidimuose. Kiekvienas dalyvis išvyks su savo „laimės pasaga“.


IŠMANUSIS ŽYGIS PO SĖLIŲ ŽEMĘ (9-12 KL.)

IŠMANUSIS ŽYGIS PO SĖLIŲ ŽEMĘ: 1. Pasiruošimas žygiui, pažintinių interaktyvių programėlių (Mineralai, Entomologas,  Pamatyk Lietuvoje, Plant net, Physic toolbox) instaliavimas;  2. Susipažinimas. Visų trumpas prisistatymas: Ką galima pamatyti sėlių žemėje ir Ką siūlytum aplankyti savo krašte?; 3. Mokinių supažindinimas su lankoma vietove-  Tarptautinio kultūros kelio "Baltų kelio"- „Sėlių ratu“ (www.baltukelias.lt/marsrutai/baltu-kelias-seliu-ratas/ ) ; 4. Pateikti Sėlių krašto kultūrinio paveldo "perliukus", kultūros objektų, papročių, tarmių skirtumus (www.tarmes.lt ; dvd- Tarmių karaokė) ; 5.Senovinis žaidimas „ Plunksnos metimas“, kuris laimi- nusisukęs parenka komandų narius būsimoms programos užduotims. 6.Apšilimas: „Akmens amžiaus kliūčių takas“ (komandos, naudodamos akmens amžiaus ginklus, įveikia kliūtis); 7. „Išmanusis žygis“ (atstumas- 3,5 km) reikalaujantis išmonės, naujų idėjų, energijos, netikėtų sprendimų. Komandos gauna žemėlapius su užduotimis ir maršrute užkoduotais ženklais. Mokiniai naudodamiesi interaktyviomis programėlėmis,  pasiekę žygyje pažymėtus gamtos ar kultūros objektus, atlieka užduotis. Šis interaktyvus žygis mokiniams suteiks galimybę geriau pažinti vienam kitą, stiprins darbo komandoje įgūdžius, reikalaus išmonės, naujų idėjų, energijos, netikėtų iššūkių. Žygyje svarbiausia ne greitis, bet užduočių atlikimo tikslumas, išmanumas,  geras komandos narių bendradarbiavimas,  kantrybė. 8. Grįžus į stovyklą žygio rezultatų pristatymas ir taškų suskaičiavimas. 9.„Pasigardžiavimas“- komandiniai senoviniai žaidimai:  „ Vėliavos pagrobimas“, - „Kerepėtas“, „Akmenriedis“, „Kumeliko mėtymas“; 6. Galutinis visų rezultatų suskaičiavimas (kliūčių tako, Išmaniojo žygio, senovinių žaidimų), apdovanojimai ir aptarimas. 7. Atsivežtiniai pietūs prie laužo.


Tauragės pilis – kultūros paveldo saugotinas objektas, išsiskiriantis neorenesansiniu architektūrinio ansamblio charakteriu. Edukacinio užsiėmimo metu mokiniai susipažins su Tauragės pilies istorija, architektūrinės raidos bruožais, įvairiais laikmečiais kitusia pilies paskirtimi ir sužinos, kodėl ji niekada neatliko pilims būdingų funkcijų. Edukacijos dalyviai šniukštinės po pilies užkaborius, ieškos paslėpto lobio, kurį tik dėmesingiausieji galės atrakinti, rinkdami pabirusius raktelius, kuriuos pavyks surasti, tik atskleidus visas saugomas paslaptis, užuominas bei įminus turtų nešėjo ir saugotojo – nykštuko Barzduko mįslę.
Paaiškėjus, jog karų nusiaubtą pilį edukacijos dalyviai turės atstatyti patys, gamins iš modelino pilies bokštą, kurį galės dekoruoti, ornamentuoti bei išpuošti pagal savo individualius gebėjimus. Taip pilies bokštas atgims, nušvitęs įvairiais raštais, spalvomis bei savitu dekoru. Šį kūrybinį darbelį mokiniai galės pasiimti atminimui su savimi. Tad leiskimės į pažintį žaismingai bei kūrybingai su Tauragės pilimi!


Edukacija ,,Teatro labirintas" (išvažiuojamoji)

Įveik magišką teatro labirintą! Teatro labirintas tai smagi galvosūkių ir užduočių pilna veikla. Šio žaidimo metu vaikai atliks įvairias kūrybiškas, judrias ir pamąstyti priversiančias užduotis, kurių metu sužinos daug įdomybių apie teatrą. Išsprendę visą labirintą vaikai gaus teatro žinovo pažymėjimą.

Tikslas - padėti mokiniams įgyti teatro krypties žinias, gebėjimus ir įgūdžius, ugdyti kūrybiškumą, komandinius įgūdžius, sklandžią idėjų raišką, prigimtinius gebėjimus ir individualumą.
Uždaviniai:
1. Plėtoti mokinių meninius gebėjimus, kūrybiškumą, komandinio darbo įgūdžius.
2. Ugdyti mokinių kultūrinį sąmoningumą ir estetinę nuovoką, kuriant meniškai vertingą, įvairią ir estetišką, kūrybiškumą skatinančią ugdymosi aplinką.
3. Supažindinti, su teatro elementais, teatro profesijomis, kūrybiniais etapais.

VšĮ „Kultūros gija" studijos tikslas – suburti bendruomenę kultūriniam gyvenimui. Juk kultūra plati kaip vandenynas, čia prisiliečiame prie vienos iš jos gijų. „Kultūros gija" – erdvė, iniciatyva gimti kultūrai, ji gimė iš meilės renginiams ir teatrui.

„Kultūros gija" kūrėja, teatro pedagogė Skaistė Skučaitė dirba jau ne pirmus metus pradinėse mokyklose, organizuoja veiklas bei renginius įvairiaus amžiaus vaikams. Išskleiskim kūrybiškumo sparnus kartu!


Radviliškio rajono savivaldybės etninės kultūros ir amatų centras

Dalyviai supažindinami su natūralaus bičių vašku ir jo panaudojimo būdais. Žvakės nuo seniausių laikų buvo laikomos apsaugos ir dvasingumo simboliu. Jomis mūsų senoliai pasišviesdavo dirbdami įvairius namų ruošos darbus, tikėjo, jog jos apsaugo nuo negandų, blogųjų dvasių, sugeria neigiamą energiją, turi gydomųjų galių. Edukacinio užsiėmimo metu mokiniai sužino žvakės atsiradimo istoriją, su žvakėmis susijusius papročius, žvakių liejimo technologijas ir būdus. Vienas iš žvakių liejimo būdų, kai karštas vaškas yra pilamas ant knato, dalyviai išbando patys. Praktinio užsiėmimo metu mokiniai žvakelę susisuka iš natūralaus bičių vaško plokštelės. Taip pat išbando šiuolaikines žvakių gamybos technologijas (karštą vašką pila į silikonines formeles). Uždaviniai – supažindinti: su bičių gyvenimu; su bičių teikiama nauda ir jų produktais; su aviliu, koriu, į kurį bitės „pila“ savo surinktą medų, duonelę; su bitininko inventoriumi (dūmine, kaltuvu, medsukiu ir t. t.); su seniausiu bitininkystės amatu– žvakių liejimu. Leisti patirti kūrybiškumo džiaugsmą. Ugdomos bendrosios kompetencijos – pažinimo ir asmeninė. Edukacija – tai veikla, kuri teikia relaksuojantį poveikį, nektaro ir pikio kvapas žmogų ramina, jis užmiršta nerimą, jaudulį ir tik jaučia didelį malonumo jausmą uosdamas svaiginančiai kvepiančius medaus korius, vašką. O nuo senų laikų žinomas bitininkystės amatas – žvakių liejimas. Su vaško žvake eidavo tuoktis, vaško žvakelės liepsna palydėdavo Amžinybėn. Nors žvakė senovėje buvo nepakeičiamas šviesos šaltinis, šiuo amatu vertėsi nedaugelis. Ir tai greičiau buvo ne verslas, bet pomėgis. Žvakių liejikų buvo mažai, tačiau žvakės visada turėjo paklausą ir vertę. Edukacinio užsiėmimo metu vaikai įgis žinių apie paslaptingą bičių gyvenimą, sužinos, kad žvakėms lieti naudojamas bičių vaškas. Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Vienai valandai kultūros centro scena atsiveria tik Jums – kur leidžiasi ir kyla scenos užuolaidos, kur ir kaip rodomi filmai, o kur dar vaizdo projekcijų žaismas, pusšimtis šviestuvų ir skambanti muzika. Apie moderniausias scenos technologijas pasakoja ir jas demonstruoja scenos įrenginių inžinierius, garso ir šviesų operatoriai.
Keliaudami po Šilutės kultūros ir pramogų centro užkulisių erdves vaikai susipažins su techninio ir kūrybinio darbo specifika, išbandys  įvairius scenos įrenginius – garso, šviesos pultus, kino techniką, scenografijos įrangą.
Pasitelkiant įvairius žaidybinius elementus mokiniai taps „užkulsių herojais“ - ugdys praktinio veikimo gebėjimus, bandys įvaldyti skaitmenines technologijas, kurs skaitmeninį turinį ir išmoks atsakingai juo naudotis. Edukacijos metu mokiniai generuos idėjas, įvertins skirtingus požiūrius įvairiais aspektais ir atras konkretų situacijos sprendimą. Užsiėmimo pabaigoje vyks refleksiją ir įgytų žinių aptarimas.


Lietuvos kaimo architektūroje yra užslėpta mūsų istorija. Lietuvių sodyba neatsiejama nuo kasdienės buities, daiktų, gamtos ir kalbos, kuri kaip lopšys brandino šeimos tradicijas, mokė gyventi, augti ir skleistis. Mediniuose namuose įsirėžė ne tik dailidžių išmonė bei sumanumas, bet ir kartų patirtis, formavusi vietos statybos tradicijas ir regionų architektūros skirtumus. Programos metu kursime Aukštaitijos kaimo sodybą, statysime visus jai būdingus trobesius.


Spektaklis jaunimui Lars Noren „Lapkričio 20"

Lars Norén „Lapkričio 20“

Pjesė sukurta pagal tikrą 2006 m. lapkričio 20-osios įvykį, kai į mažo Vokietijos Emsdetteno miestelio mokyklą 18-metis atsinešė ginklų. Vaikinas neišsiskyrė iš bendros mokyklos aplinkos ir užaugo eilinėje šeimoje, todėl padarytas nusikaltimas sukrėtė daugelį žmonių ir visų žvilgsnis nukrypo į eilinę ramaus ir niekam nežinomo miestelio mokyklą. Scenos kūrinys narplioja, dėl kokių priežasčių žmonės peržengia įprastas visuomenės ribas. Spektaklio režisierė Loreta Vaskova sako, „kad šiandien yra itin svarbu nenusisukti nuo sudėtingų temų, nes gyvename laikotarpiu, kai žmonės susiduria su situacijomis, kurios skatina beprasmybės jausmą. Todėl spektaklis suteikia galimybę saugioje teatro aplinkoje tyrinėti smurto, patyčių ir savanoriško pasitraukimo iš gyvenimo temas. Taip pat kelti klausimus ir svarstyti, kokią aplinką kuriame mokykloje ir kokius vaidmenis atliekame. Be to, paauglio monologas padeda atpažinti vadinamąjį tunelinį mąstymą ir sąmonės nuklydimus, kurie signalizuoja, jog verta mokėti kreiptis pagalbos.“
Spektaklio režisierė – L. Vaskova, kuri baigė studijas Klaipėdos universitete, magistro studijas tęsė Vsevolodo Mejerholdo centre. Lietuvos muzikos ir teatro akademijoje (LMTA) įgijo meno daktaro laipsnį, nuo 2014 m. eina lektorės pareigas ir dėsto dokumentinio teatro dalyką. Kaip režisierė sukūrė 12 dramos spektaklių, 5 šiuolaikines operas ir apie 15 įvairių pjesių skaitymų, netradicinės teatro formos projektų kaip „Nostalgijos muziejus“ ir „Ramybės stotelės“. Nuolat kelia kvalifikaciją įvairiose stažuotėse ir seminaruose JAV, Čekijoje, Lenkijoje, Rusijoje, Danijoje, Portugalijoje, Didžiojoje Britanijoje, Prancūzijoje. Spektaklis skirtas jaunimui, po spektaklio žiūrovai kviečiami pasilikti diskusijai, kurią padėjo paruošti psichologė Ivona Suchodolska.
Kūrybinė komanda:
Režisierė Loreta Vaskova
Aktorius Šarūnas Januškevičius
Iš švedų kalbos vertė Rasa Baranauskienė

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Vaikai, atvykę į seną pirkią, bandys atsekti, kas nuo senų laikų pasikeitė, o kas – išliko. Programos metu galima ne tik patirti, kaip Lietuvos kaime buvo švenčiamos vaiko gimtuvės, krikštynos, bet ir pažaisti su senaisiais mediniais žaislais, ir paragauti „beržinės košės“. Užsiėmimo metu sužinosite apie tikėjimus ir spėliones, išmoksite lopšinių ir žaidinimų, suvystysite ir „užmigdysite“ lėlę, pasigaminsite „čiulptuką“, pasimatuosite to meto drabužėlius ir apavą. Dalyvių laukia ne tik pramogos – jie nudirbs kelis vaikiškus darbelius, sužinos apie tai, kaip vaikai buvo mokomi elgtis prie stalo ir svečiuose, ant ko ir su kuo rašė ir t. t. Edukacijos metu naudojami visi pojūčiai (liečiami eksponatai, uostomos džiovintos žolelės, klausoma muzikos instrumentų, ragaujama grikių košė, stebima autentiška aplinka).


„Žydroji paukštė“ – nesugaunamos laimės simbolis, kurį daugiau nei prieš šimtą metų į pasaulį paleido belgų rašytojas, Nobelio premijos laureatas Morisas Meterlinkas. Nacionalinis Kauno dramos teatras pagal šią pjesę rodo užburiantį spektaklį, kuriame susipina išmintis, vaizduotės skrydis ir nuostabus reginys. Tai pasaka, kurioje telpa ne tik pagrindinių herojų – brolio ir sesers – sapniška kelionė po fantastinius rūmus ir sodus, bet ir visos žmonijos bandymai atsakyti į amžinus klausimus – kas yra laimė, kur iškeliauja tie, kurie mus palieka ir kas yra ten, anapus gyvenimo, ar būtinas stebuklingas brangakmenis tam, kad galėtum matyti aplinkinių daiktų esmę? „Žydroji paukštė“, pakvietusi į laimės paieškas, nuvilioja mus į labai įdomią ir naudingą kelionę po savo vidų, padeda susivokti vertybėse, atsirinkti tai, kas iš tiesų svarbu. Tai alegorinė pasaka visiems, kas nori matyti atviromis akimis ir širdimis, kas nori pajusti pažinimo džiaugsmą ir susimąstyti giliau. Tačiau šis spektaklis žavi ne tik giliomis įžvalgomis, bet ir nepaprastai gražiais moderniais sceniniais sprendimais.
Spektaklyje sukurta daug video grafikos, animacijos, kurie pripildo erdvę fantastine atmosfera ir kerinčiais vaizdais, nuskraidina į daugiamatį vaizduotės pasaulį.


Edukaciniai simfoninės muzikos koncertai moksleiviams

Visuomeninė organizacija Alytaus styginių kvartetas

Paslaugos tikslas: - sudaryti sąlygas  moksleiviams klausytis gyvai atliekamos simfoninės muzikos koncertų,  papildytų muzikine edukacija.  Koncertų atlikėjas - unikalus šalyje  Alytaus MM simfoninis orkestras „Svajonė“,   atliekantis repetuarą nuo klasikos iki roko ir šiuolaikinės muzikos. Orkestro dirgentas - Vytautas Kiminius.  Mūsų išskirtinukas - bendraamžių orkestras (atlikėjų amžius nuo 11 iki 18 metų)-  klausytojus visuomet intriguoja, sukelia ypatingą susidomėjimą.
Renginių metu siekiame:
1. Supažindinti klausytojus su simfoninio orkestro skambesiu, sudėtimi, instrumentais.
2. Skatinti klausytojus atsiriboti nuo aplinkos ir individualiai išgyventi muzikos poveikį, dalintis  įspūdžiais.
3. Supažindinti  klausytojus  su įvairių epochų, stilių, šalių, tautybių kompozitorių simfonine muzika.
4. Koncertų programos sudaryti atsižvelgiant į klausytojų amžių, muzikos pamokų tema. Esame pasirengę bendradarbiauti su mokyklų muzikos mokytojais.
Koncertai vyksta mokymo įstaigų salėse arba, jeigu ji neturi tinkamos salės, didelėse miesto  salėse. Kaina moksleiviui - 6 eurai.
Renginio struktūra: 1. įžanginis kūrinys, sukuriantis renginio atmosferą. 2. supažindinimas su orkestro instrumentais ir jų grupėmis, atliekant kūrinių ištraukas, kur atskiri instrumentai girdimi ypač ryškiai 3.  Keletas kūrinių atliekami ištisai, kuriuos pristato ir palydi orkestro vadovo arba dirigento įžvalgos, komentaras, užduotis klausytojams. Kiekvienos koncerto dalies pobūdis ir trukmė formuojami priklausomai nuo klausytojų  amžiaus grupės kuriai adresuotas renginys. Ypatingą dėmesį skiriame gebėjimui susikaupti, atsiriboti nuo aplinkos  ir pasinerti į muzikinę erdvę.
Dalyvavimas edukaciniame koncerte dažnam mokiniui  būna pirmoji pažintis su simfonine muzika. Tikime, kad patirtos teigiamos emocijos paskatins toliau domėtis muzika, padidins mokinio kompetencijas. Galbūt savo miesto aplinkoje mokinys  pastebės simfoninės muzikos  koncerto skelbimą ir apsilankys jame.


Vilniaus pilių valstybinio kultūrinio rezervato direkcija

Beveik prieš 700 metų Lietuvos didžiojo kunigaikščio Gedimino laiške pirmąkart buvo paminėtas Vilnius. Tačiau pasakojant Vilniaus istoriją, būtina pradėti nuo XIV amžiaus Kreivojo miesto ir Kreivosios pilies istorijos, nes būtent čia yra Vilniaus, kaip sostinės, pradžia, čia Vilniaus miesto branduolys. Šiandien ši vieta apaugusi mišku ir ji žinoma kaip Kalnų parkas. Taigi, vidury didmiesčio, miške, kuriame galima sutikti ir stirnų, žygiuosim Kreivosios pilies ir Kreivojo miesto perimetru ir mėginsime įminti viduramžių miesto mįslę. Išmoksime suprasti, kokios priežastys lėmė žmonių pasirinkimą – gyventi ant kalvų? Kaip kalvos ir slėniai lėmė sudėtingą miesto ir pilies gynybinę sistemą? Ieškosime atsakymų, apie Vilnios ir Neries upių svarbą, kaip žmogus keitė šių upių vagas. Sužinosime, kokia bendruomenė čia gyveno, kokia buvo jų buitis. Sužinosime apie mieste tuo metu gyvenusių vilniečių kultūrinę įvairovę. Suvoksime, kad Kreivoji pilis – viena iš trijų Vilniaus pilių, kuri davė pradžią Lietuvos valdovo rezidencijai ir miestui. Prisimindami senąsias legendas, kursime savas, naudosime įvairių laikotarpių žemėlapius. Atsipūsti sustosime ant vieno iš Kreivojo miesto kalnų – Stalo kalno. Čia be degtukų skelsime ugnį, išmoksime be filtrų išvalyti vandenį, pažinti pasaulio kryptis ir orientuotis miško tankmėje bei sudėtingame reljefe. Visoms veikloms reikia ne tik įgūdžių, bet ir žinoti žmogaus pasaulėžiūrą, kol jis dar negyveno šiuolaikiniame mieste. Taigi, pažinsime ne tik mūsų kultūros paveldą, suprasime savo tapatybę, bet ir išmoksime orientuotis sudėtingose vietovėse, įgysime bazinių išgyvenimo įgūdžių, kurių gali prireikti ir XXI amžiuje. Priemonė pritaikyta ir specialiųjų poreikių turintiems vaikams, nustatant tempo intensyvumą ir atsižvelgiant į individualius mokinio poreikius.


Siauruko atradimai kiekvienam smalsučiui (5–6 klasėms)

A. Baranausko ir A. Vienuolio-Žukausko memorialinis muziejus

Programos edukatorius pasitinka vaikus, atvykusius į Anykščių siaurojo geležinkelio stotį. Pagal metų laiką ir oro sąlygas perone arba Siauruko muziejaus ekspozicijoje pasisveikinama, susipažįstama, simboliniais klausimais patikrinama, kiek konkretūs moksleiviai yra pažinę geležinkelius kaip vieną iš transporto priemonių, vaikai skatinami pasidalinti, kur ir kada jie yra matę ar važiavę traukiniais. Edukatorius, pakvietęs programos dalyvius sėsti į rankinę dreziną su prikabintu vagonėliu, demonstruoja jos veikimo principą ir siūlo išbandyti pačią šią paprasčiausią bėginę transporto priemonę. Aiškinama rankinių riedmenų paskirtis seniau ir dabar, kartu su programos dalyviais svarstoma, kaip tokie riedmenys palengvino žmonių gyvenimą, ką reikėtų daryti kitaip ir sunkiau, jei jų nebūtų. Programos dalyviai rankine drezina važiuoja į riedmenų paviljoną, pakeliui išbandydami ir keleivio, ir tokios drezinos „mašinisto“ patirtis. Su moksleiviais diskutuojama apie tai, kokio tarpusavio bendravimo reikia, kad keli „mašinistai“ įstengtų suderinti savo veiksmus ir drauge priverstų dreziną greičiau riedėti, aiškinami draugiškumo ir bendradarbiavimo privalumai. Riedmenų ekspozicijoje programos dalyviams pristatomos skirtingos transporto priemonės, irgi riedančios bėgiais, aiškinami jų tarpusavio skirtumai: kas iš matomų eksponatų gali riedėti savarankiškai, o kitus kažkas turi būtinai tempti. Žaisdami istorinį žaidimą, programos dalyviai savarankiškai bando nuspręsti, kurie eksponatai pagal išorinius matomus požymius geležinkeliuose buvo naudojami seniau, kurie buvo sukurti ir naudojami vėliau, aiškinamos technikos raidos priežastys. Susibūrusiems stoties pastate programos dalyviams edukatorius trumpai apibūdina geležinkelio kaip transporto sistemos veiklą, paaiškina geležinkelių tarnautojų vaidmenis šioje veikloje, parodo jų skiriamuosius ženklus. Programos dalyviai atlieka jiems skirtą užduotį – savarankiškai išrenka stoties viršininko kabinete patriotinius eksponatus...


Miesto herbas (1-4 kl. išvykstamasis Kauno mieste ir rajone)

Edukaciniame užsiėmime susipažinsite su Kauno miesto herbų istorinėmis detalėmis: aptarsime tauro simbolį, jo pokyčių raidą herbo skyde. Taip pat sužinosite ir apie kitus miesto herbo simbolius bei kaip jie kito bėgant metams ir keičiantis istorinėms aplinkybėms. Praktinėje užsiėmimo dalyje nusilipdysite molinį suvenyrą su Kauno simboliu tauru.
Užsiėmimą galime pritaikyti vaikams su intelekto negalia, galime pravesti vaikams su judėjimo ar klausos negalia. Apie poreikį užsiėmimą pravesti vaikams su intelekto ar judėjimo ar klausos negalia prašome informuoti užsakymo metu. Išvykstamasis užsiėmimas vedamas Kaune ir Kauno r., kai grupė ne mažesnė nei 18 vaikų.


Tradiciniai kepiniai: meduoliai, naminiai sausainiai.

Patogiai įrengtoje ir erdvioje virtuvėje dalyviai bus supažindinami  su savo krašto kulinariniu paveldu,  su naminių sausainių ir meduolių tešlos paruošimo technologija.
Dalyviai išmoks paruošti tešlą ir suformuos bei keps sausainius. Jei keps meduolius dar ir dekoruos glajumi. Edukacijos pabaigoje dalyviai galės degustuoti savo kepinius, vaišindamiesi žolelių arbata bei gaus korteles su recepto aprašymu ir paruošimo eiga.
Išmoks dirbti komandoje.


Ar norėtum pasinerti į kūrybinį spektaklio procesą? Ar žinai, kokie esminiai elementai būtini spektaklio gimimui? Kokia yra Teatro meno prigimtis? Edukacinis užsiėmimas „Šeši elementai“ supažindins su pagrindinėmis, teatre bendradarbiaujančiomis meno sritimis, suteiks galimybę patiems sukurti ir atlikti trumpas scenas. Sužinosi, kad režisierius ne tik vadovauja aktoriams ir rėkia ant jų, bet atlieka ir daugybę kitų svarbių veiksmų, susipažinsi su specifiniais, aktorių naudojamais apšilimo žaidimais, kursi muzikinį takelį ir kostiumus aktoriams! Tapk režisieriumi, scenografu ar kompozitoriumi ir sukurk savo originalią, populiariosios „Jūratė ir Kastytis“ legendos interpretaciją.


Panevėžio muzikinio teatro pučiamųjų instrumentų orkestro "Garsas" muzikinė ir edukacinė programa LAIKO SPALVOS Pažintinėje kelionėje muzikologė pristatys penkias epochas: renesansą, baroką, klasicizmą, romantizmą ir XX-o amžiaus modernizmą. Edukacinė – koncertinė programa „Laiko spalvos” skirta visiems, norintiems susipažinti su epochomis, bei išgirsti tų epochų kūrinius.